ЎЗБЕКИСТОН “МИЛЛИЙ ТИКЛАНИШ” ДЕМОКРАТИК ПАРТИЯСИНИНГ ДАСТУРИ\nМустақилликка эришилганидан сўнг Ўзбекистонимизда қадимий илдизга эга бўлган миллий давлатчилик тикланди. Мустақиллик йилларида ўзбек давлатчилигини янги тарихий шароитда тиклаш ва янада ривожлантиришнинг сиёсий-ҳуқуқий, ижтимоий-иқтисодий ҳамда маънавий асослари яратилди ва мустаҳкамланди.\nБугун биз мамлакатимизда давлатчиликнинг барча асосий тамойиллари ва мажбурий воситалари тўлиқ амалга оширилаётганлиги ҳақида ишонч билан таъкидлашимиз мумкин. Давлат ҳокимияти ва бошқаруви органларининг демократик тизими яратилди.\nМиллий давлатчилик асослари мустаҳкамланиши билан бирга “кучли давлатдан кучли фуқаролик жамияти сари” тамойили жорий этилмоқда.\nЎз келажагининг ҳақиқий бунёдкорига айланган халқнинг олий манфаатларига жавоб берувчи ички ва ташқи сиёсат муваффақиятли амалга оширилмоқда. Ҳокимиятнинг қонун чиқарувчи, ижро этувчи ва суд ҳокимияти тармоқларига бўлиниши амалга оширилди. Самарали ишлайдиган икки палатали парламент шакллантирилиб, фаолият юритмоқда. Сиёсий партияларнинг давлатни бошқариш ва жамиятни ислоҳ қилишдаги роли кучайиб бормоқда. Олий Мажлис Қонунчилик палатасида партия фракцияларини ва халқ депутатлари Кенгашларида партия гуруҳларини фаоллаштириш, шу жумладан уларнинг жамиятни демократлаштириш ва янгилашда, мамлакатни модернизациялаш ва ислоҳ қилишда, фуқароларнинг ижтимоий-сиёсий фаоллигини оширишда, уларнинг хоҳиш-иродасини ифодалашда амалий иштирок этиши учун тубдан янги шароитлар яратилди. Фуқароларнинг ҳуқуқлари, эркинликлари ва қонуний манфаатларини таъминлашда, оммавий ахборот воситаларини эркинлаштиришда бевосита иштирок этувчи фуқаролик жамияти институтларини шакллантириш жараёнлари чуқурлашмоқда. Аҳолини ижтимоий ҳимоялаш тизимини узлуксиз такомиллаштириш борасида жадал ишлар олиб борилмоқда.\nБозор ислоҳотларини изчил амалга ошириш натижасида иқтисодий ўсишга эришилди. Иқтисодиётнинг янги тармоқлари барпо этилиб, ривожланмоқда, фермерлик ҳаракати кенгаймоқда, меҳнат унумдорлиги ошмоқда. Буларнинг барчаси биргаликда барқарор иқтисодий ўсиш ва халқ фаровонлигининг ошишига эришиш учун зарур бўлган инфратузилмавий базани шакллантирди.\nМамлакатимизда сиёсий партияларнинг жамият ва давлатни ривожлантириш жараёнидаги асосий вазифаларини амалга ошириш учун зарур ҳуқуқий база яратилган. Натижада сиёсий партияларнинг шу жумладан жамият ва давлат бошқаруви соҳасидаги роли ва ваколатларини янада ошириш учун янги имкониятлар очиб берилди ва бу халқаро стандартларга тўлиқ мос келади.\nМамлакатнинг янада тараққий эттиши учун, самарали сиёсий тизим ва рақобатбардош иқтисодиётдан ташқари бой маънавий асос, ҳуқуқий ва сиёсий муносабатларнинг юқори маданияти ҳам муҳим ўрин тутади. Шунинг учун миллий ғояни янада ривожлантиришнингҳаққоний зарурати ҳам мавжуд бўлиб, унинг моҳияти юз бераётган жараёнларга нисбатан ўз нуқтаи назарига эга бўлган фуқаронинг, шахснинг маънавиятини такомиллаштиришдан иборатдир.\nШу билан бирга, сиёсий партияларнинг ушбу йўналишдаги фаолияти ҳар томонлама комил ва ватанпарвар инсонни тарбиялашга қаратилган маънавий-маърифий ишларга нисбатан қўйиладиган талабларга ҳар доим ҳам жавоб бермайди.\nЎзбекистон “Миллий тикланиш” демократик партиясининг бош мақсади миллий тикланиш ғоясини амалга ошириш, барқарор миллий ривожланишни таъминлаш, мамлакатимиз сиёсий, ижтимоий, гуманитар ҳаётининг барча соҳаларида миллий манфаатларни ҳимоялаш ва илгари суриш, миллий, маданий ва маънавий қадриятларни, бой тарихий меросимиз, Ўзбекистон халқининг урф-одат ва анъаналарини асраб-авайлаш ва кўпайтиришдан иборат.\nПартия ҳуқуқий демократик давлат ва адолатли фуқаролик жамиятини барпо этиш, фан-техника тараққиётини ва Ўзбекистоннинг глобаллашиб бораётган жаҳонда муносиб ўрин эгаллашини таъминлашни ёқлайди. У биз фахрланадиган миллий анъаналар ва қадриятларимизни сақлаб қолиш тарафдорлари бўлган инсонлар манфаатларини ҳимоя қилишни ўз олдига мақсад қилиб қўяди. Бундай шахслар – партиянинг асосий ижтимоий қатламидир. Партия мустақиллик йилларида бошланган миллий қадриятларни тиклаш, ўзликни англаш, миллий ғояларни шакллантириш ва миллий мустақиллик мафкурасини мустаҳкамлаш, халқнинг маънавий ҳаётида диний анъаналарни тиклаш каби хайрли ишларни изчил, босқичма-босқич ва тизимли равишда давом эттириш тарафдоридир. Ушбу ишни сифат жиҳатдан янги даражага кўтариш, унинг самарадорлигини ошириш зарур.\nПартиянинг асосий сиёсий шиори: «Мақсадимиз – миллий тикланиш орқали ривожланган замонавий демократик жамият сари!».\nЎзбекистон “Миллий тикланиш” демократик партияси қуйидаги соҳаларда вазифаларни амалга ошириш орқали ҳокимият учун курашиш, сайловчиларнинг энг кўп овозини олиш ва вакиллик ҳокимияти органларида энг кўп ўринларни эгаллашни ўз олдига мақсад қилиб қўйган.\nI. Партиянинг умумсиёсий вазифалари\nДавлатнинг янги халқаро шароитларда ва геосиёсий воқеликда миллий манфаатларни рўёбга чиқариш ва ҳимоя қилиш юзасидан амалий қадамларининг тактик ва стратегик мақсадлари ва вазифалари замирида миллий тикланиш ва ривожланишнинг умумий мафкураси ва кенг қамровли дастури мавжудлиги – бизнинг муқаддас орзумиз ва стратегиямиз бўлган - юрт тинчлиги, Ватан тараққиёти, халқ фаровонлиги – умуммиллий ғояси атрофида жамиятимизни бирлаштиришга асосланган йўлини Ўзбекистон “Миллий тикланиш” демократик партияси (ЎзМТДП) қўллаб-қувватлайди. Бу ғоя бизнинг асрий орзу-умидларимиз, стратегиямизни, мамлакатимиз фуқаролари томонидан замонавий оламдаги ўз ўрни ва ролини, давлатимизнинг тактик ва стратегик мақсад-вазифаларини, унинг янги халқаро шароитлар ва геосиёсий воқеаларда миллий манфаатларни амалга ошириш ва ҳимоя қилиш борасидаги амалий қадамларини тўғри англаш ва тушуниш замиридаги миллий тикланиш ва тараққиётнинг умумий мафкура ва кенг қамровли дастурининг моҳиятини ташкил этади.\nПартия Ўзбекистон келажагини иқтисодий ривожланган ва кучли сиёсий таъсирга эга, бой маънавий меросга асосланган, инсоннинг ҳуқуқлари, эркинликлари ва қонуний манфаатларини кафолатли ҳимояланган давлат сифатида кўради.\nЎзбекистонда умуммиллий манфаатлар устуворлигига асосланган мамлакатнинг ижтимоий-сиёсий барқарорлигини, миллатлараро ва динлараро тотувликни ҳамда ўзаро тушунишни янада мустаҳкамлаш зарур.\nЎзбекистон бизнинг тасаввуримизда – бу демократик йўлдан ривожланувчи, ижтимоий ва маънавий ҳаётнинг туб умуминсоний ҳамда кўп асрлик миллий қадриятлари муштараклигига асосланган мамлакатдир. Бундай уйғунлик XXI аср тажовузлари ва таҳдидларига мос жавоб топишга ёрдамлашишга қаратилган. Партия илғор мамлакатлар тараққиётининг юқори стандартларига эришиш учун Ўзбекистонда социал-иқтисодий ва ижтимоий ислоҳотларни изчил чуқурлаштириб бориши лозим деб ҳисоблайди.\nБу фуқаро, жамият ва давлатни жамиятни бошқариш, ислоҳотларнинг тақдири, ҳокимият тизимини демократлаштириш ва янгилаш учун масъулиятини тубдан оширишни, ҳокимият жамият назорати остида бўлишини, чинакам ўзини ўзи бошқариш асосларининг мустаҳкамланишини талаб этади. Айни мана шу ҳаётий масалаларда янги ўзбек давлатчилиги модели бутун тузилмаларининг яратувчанлик асоси мужассамланган бўлиб, мамлакатни янада ривожланишини ҳуқуқий асосини таъминлашнинг муҳим устуворлигидир.\nПартиянинг ишончи комилки, халқнинг онгида чуқур илдиз отган ва илҳомлантирувчи “Ўзбекистон – келажаги буюк давлат” ғояси туб ўзак ғоя бўлиб, ХХI асрда Ўзбекистонда миллий ўзликни англаш шу асосда қурилади ва ривожланади.\n- одамларнинг сиёсий маданияти, демократик онги ва тафаккурини сифат жиҳатдан ўстиришнинг зарурий шартлари сифатида демократик ислоҳотларни янада чуқурлаштириш ва маънавий соҳани бойитишда;\n- барча даражадаги ҳокимият ва бошқарув органларига юқори ахлоқий, касбий хусусиятларга ҳамда мамлакат ва халқ тақдири учун масъулиятга, юксак ватанпарварлик тафаккурига эга бўлган инсонлар келиши учун шарт-шароитларни таъминлашда;\n- жамоатчиликнинг эътиборини мазкур муаммоларга қаратиш, жамоат назоратини кучайтириш, сиёсий партиялар ва уларнинг парламентдаги фракциялари, шунингдек давлат ҳокимиятининг маҳаллий вакиллик органларидаги депутатлик гуруҳлари ваколатларидан кенг ва самарали фойдаланиш орқали давлат бошқаруви органларининг фаолиятидаги таъмагирлик, коррупция, маҳаллийчилик ва қариндош-уруғчиликка, қоғозбозлик, фуқароларнинг эҳтиёжларига нисбатан лоқайдлик ва бошқа салбий ҳолатларга барҳам беришда;\n- фуқаролик жамияти институтларини янада ривожлантириш, инсон ҳуқуқлари, эркинликлари ва қонуний манфаатларини ҳимоя қилишнинг амалий воситалари сифатида сўз эркинлигини таъминлаш;\n- Ўзбекистон учун анъанавий бўлган ахлоқий, маънавий ва диний қадриятларни қўллаб-қувватлаш ва ҳимоя қилишда;\n- маҳалла институти ва фуқароларнинг ўзини ўзи бошқаришнинг бошқа шаклларини янада ривожлантиришда;\n- этник ва диний мансублигидан қатъи назар Ўзбекистоннинг барча фуқароларини ягона умуммиллий мақсад, давлатчилик ва умуммиллий ғурур рамзлар атрофида янада жипслаштиришда;\n- жамият ва халқ фаровонлигини ошириш, унинг манфаатларини турли таҳдид ва тажовузлардан ҳимоя қилишнинг асоси сифатида аҳолининг барча ижтимоий гуруҳлари ва қатламларини узлуксиз маънавий юксалиши вазифаларини ҳал этиш учун бирлаштиришда.\nПартия, шунингдек, ислоҳотларни амалга ошириш, мамлакатни сиёсий ва иқтисодий модернизация қилиш жараёнида Ўзбекистонда давлат хизматининг ролини ва аҳамиятини оширилмоқдадеб ҳисоблайди. Бу, асосан, давлат бошқаруви органлари вазифаларининг салмоқлилиги билан белгиланган бўлиб, бу ҳол уларни юқори малакали ва масъулиятли кадрлар билан таъминлашни талаб қилади. Шундан келиб чиққан ҳолда, давлатимиз ўз Ватани - Ўзбекистонга хизмат қилишни шарафли ва нуфузли касб деб ҳисоблайдиган давлат хизматчиларининг юқори малакали корпусини шакллантириш йўлидан бориши зарур. Партия давлат хизматига киришда хизматчилар Ўзбекистонга, мустақиллик ғояларига содиқлиги ҳақида қасамёд қабул қилишлари лозим деб ҳисоблайди.\nШу нуқтаи назардан, партия амал қиладиган асосий сиёсий принциплар қуйидагилардан иборат: ВАТАНПАРВАРЛИК, УМУММИЛЛИЙ БИРДАМЛИК, ХАЛҚ ҲОКИМИЯТИ, МИЛЛИЙ МАНФААТЛАР, БАҒРИКЕНГЛИК ва МАЪНАВИЯТ.\nII. Партиянинг маънавий-марифий соҳадаги вазифалари\nЎзбекистон “Миллий тикланиш” демократик партияси маънавий-ахлоқий тарбия ва маърифатни янада чуқурлаштиришни миллий тикланиш жараёнида бутун жамият ва давлатнинг муҳим вазифаси деб ҳисоблайди. Партия ушбу фундаментал вазифанинг ҳал этилиши жамиятда ва инсон салоҳиятининг ривожланишида туб ўзгаришларни амалга ошириш имконини беришига ишонч билдиради. Шу муносабат билан миллий ғурурни мустаҳкамлаш партиянинг муҳим вазифасига айланмоғи керак. Бу – аҳолининг катта қисми, шу жумладан ёшлар қалбидан жой олган ва ундан ҳуқуқий демократик давлат ва кучли фуқаролик жамиятини қуриш ишида фойдаланиш лозим бўлган буюк туйғудир.\nПартия жамиятнинг маънавий-ахлоқий асосини миллий ғоя ташкил этиши тўғрисидаги концепцияни ҳар томонлама қўллаб-қувватлайди. Партия миллий ғоя асосида ва буюк келажак йўлида мамлакатимизда истиқомат қилаётган барча миллатларнинг бирлашишига, фуқароларни ватанпарвар ва ўз мамлакатининг тақдири учун масъул бўлишга ундашга ҳар томонлама кўмаклашади.\nШу муносабат билан партия ватанпарварлик бугунги кунда – нафақат мамлакатни ташқи душманлардан ҳимоя қилишига ички жиҳатдан шай туришгина эмас, шу билан бирга салбий ижтимоий ҳодисалар, ижтимоий иллатлар билан курашишга чуқур тушуниб етилган тарзда қарор қилганлик ҳамдир, деган концепцияни ҳар томонлама қўллаб-қувватлайди. Ҳақиқий ватанпарвар биринчи навбатда бутун халқ фаровонлиги ҳақида ўйлаши лозим. Шунингдек адолатли ҳуқуқий давлат жамиятда ватанпарварликни мафкуравий жиҳатдан асослаб беришга ҳамда инсонда олижаноблик ва юқори аҳлоқий ҳис-туйғуларни жўш уришига хизмат қилади. Ватанпарварлар нафақат жамият ва давлатнинг хавфсизлигини ҳимоя қилиши, балки халқнинг фаровонлиги ҳақида ҳам қайғуришлари лозим, бу ижтимоий сиёсатнинг самарадорлигига ҳамда турмушнинг юқори даражаси, сифати ва узвийлигини, жамиятнинг муҳтож қатламларини аниқ мақсадли қўллаб-қувватлашни таъминлаш каби моддий омилларга боғлиқ.\nПартия, шунингдек Ўзбекистон сингари кўп миллатли мамлакатда миллий ғоя ижтимоий ва миллатлараро тотувликни мустаҳкамлашда асосий йўналишга айланиши, жамият ва давлат қурилишида ишончли пойдевор бўлиб хизмат қилиши лозимлигини уқтиради. У биринчи галда, омма онгида мустаҳкамланиши, айниқса, ёшлар муҳитини қамраб олиши ва, пировардида, аҳолининг барча ватанпарварлик кайфиятидаги қатламларини ўз томонига оғдириши лозим.\nАйнан миллий ғоянинг зафар қучиши Ўзбекистоннинг миллий ва ижтимоий яхлитлигини сақлаб қолиш, унинг жаҳон сиёсий ва иқтисодий макондаги ўрни ва мақомини мустаҳкамлаш имкониятини кенгайтиради. Ушбу жараёнлар Ўзбекистонда миллий тикланишга кўмаклашишига партиянинг ишончи комил.\nХалқимизнинг миллий ўзлиги асрлар мобайнида шаклланди ва ҳамма вақт адолатнинг фундаментал ғояларига, эзгулик, меҳр-мурувват ва шафқат ғояларига хизмат қилишга таянди. Ҳозирги шароитда жамият, давлат ва қонун ушбу жиҳатларни инсон ҳуқуқларининг ҳозирги тушунчасига монанд уйғунлаштириши лозим. Бу эса миллий тикланиш ғояси Ўзбекистон халқининг миллий ўзига хослиги ва маданиятини сақлаб қолиш ҳамда янада ривожлантириш, Ўзбекистоннинг келажакка кириб бориш стратегиясини амалга ошириш учун реал имкониятлар яратган ҳолда тараққиётнинг қудратли воситасига айланиши учун хизмат қилади.\nБизнинг тушунчамизда миллий тикланишнинг бош принципи – бу анъаналар ва тараққиётнинг бирдамлик принципидир. Қарама-қарши қўйиш эмас, айнан бирлик.\nБиз миллий тикланишнинг асосий мазмун-моҳиятини ташкил қилувчи миллатнинг ўзига хос ижтимоий-маданий жиҳатларимизни сақлаб қолишга интилишимиз лозим. Шу билан бир қаторда шуни ёдда тутишимиз зарурки, миллий тикланиш жараёнлари нафақат ўзбеклар ичида, балки бир вақтнинг ўзида ўзини, ўзининг этник маданий асосларини англашнинг фаол жараёнлари Ўзбекистонда яшовчи бошқа миллатлар вакиллари ичида ҳам кечмоқда.\nПартия Ўзбекистоннинг барча элатларининг миллий-маънавий жиҳатдан янада тикланиши ва ривожланиши учун шарт-шароитлар яратишга алоҳида эътибор қаратишни ўз мажбурияти деб ҳисоблайди, чунки уларнинг ҳар бири бизнинг умуммиллий ва жаҳон маданиятини бойитувчи жиҳатларни ўзида мужассам этган. Партия шуни чуқур англаб етадики, ўз миллатига, умумий Ватанимиз – мустақил Ўзбекистонга муҳаббат ва келажак учун масъулият саъй-ҳаракатларни умумий вазифаларни ҳал этиш йўлида бирлаштиришни кафолатлайди, бизнинг миллатни кўтариш борасидаги ҳаракатларимизга мазмун-маъно бахш этади.\nЎзбекистон “Миллий тикланиш” демократик партияси, бошқа партиялардан фарқли ўлароқ, миллий ғурур ва шаън туйғусини мустаҳкамлаган ҳолда, халқимизда миллий ўзликни англашни ўстириш масалаларига ҳамма вақт катта эътибор қаратади. “Биз киммиз? Бизнинг аждодларимиз ким? Бизнинг миллатимиз нима ҳисобидан юксалди ва бутун жаҳонга машҳур бўлди? Бугунги кунда жаҳон аренасига чиқиш учун қандай имкониятлар мавжуд? Биз келажаги буюк давлатни қуришни истар эканмиз, у ҳолда бунинг учун қанақа ҳаётий шарт-шароитлар мавжуд?” каби саволлар ҳамма вақт Ўзбекистон “Миллий тикланиш” демократик партиясининг диққат марказида бўлади.\nБунда партия маънавий маданиятнинг умуминсоний мазмуни ривожланган миллий шаклларга асосланади, шунинг учун миллий тикланиш бутун халқ маънавиятининг тикланишидир деб ҳисоблайди.\nПартия Ўзбекистон халқлари анъанавий қадриятларининг маънавий-ахлоқий аҳамиятини тушуниш билан бир қаторда, мамлакатни изчил ва жадал ривожлантиришнинг долзарб вазифаларини замонавий тараққиёт ютуқларидан фойдаланмасдан туриб, интеллектуал ошкораликсиз, жаҳон фани ва таълими тизимлари билан ижодий интеграциясиз ҳал этиб бўлмайди деб ҳисоблайди.\nПартия миллий-маънавий тикланиш жараёнларини ҳар томонлама қўллаб-қувватлаб, уларда фаол иштирок этган ҳолда қуйидагилар тарафдоридир:\n- фаол маънавий-маърифий ва хайрия фаолияти учун қулай шарт-шароитлар яратиш;\n- Ўзбекистон шаҳарларининг маданий ёдгорликларини, тарихий қиёфасини муҳофаза қилиш, тарихий иншоотлар ва меъморий ёдгорликларни сақлаш ҳамда реставрация қилиш;\n- миллий давлатчилигимизнинг минглаб йиллик тарихини, шунингдек унинг асосида тикланган янги ўзбек давлатчилигини ривожлантиришнинг ҳозирги принципларини чуқур ўрганиш ва таҳлил қилиш, жамиятни янгилаш ва мамлакатни модернизация қилишнинг асосий мақсадларини илмий-назарий жиҳатдан асослаш, аждодларимизнинг жаҳон илмий тафаккурининг ривожланишига қўшган бебаҳо ҳиссасини англаб етиш, улар томонидан яратилган ҳуқуқий таълимотдан зарур билимларни олиш;\n- Ўзбекистон халқларининг тарихи, фалсафаси, маънавий-маърифий мероси бўйича китоблар нашр қилишни ривожлантириш, бундай нашрларни тарғиб қилиш ва уларни турли тилларда тарқатиш;\n- Ўзбекистонда яшовчи турли миллатлар ва этник гуруҳлар вакилларининг ўз миллий-маданий ўзига хослигини сақлашга бўлган интилишларини қўллаб-қувватлаш;\n- таълим ва илм-фан миллий тизимини жаҳон тизимига интеграциялаш;\n- аждодларимиз учун анъанавий ҳисобланган юксак фуқаролик фазилатлари – ватанпарварлик, фидокорлик, ташаббускорлик ва тадбиркорликнинг изчиллигини таъминлаш;\n- ўзини тенг даражада ҳам эркин, ҳам масъулиятли шахс сифатида англаб етувчи маънавий бой ва эътиқоди мустаҳкам шахсни шаклантириш;\n-ёшларни халқимизга ёт бўлган «оммавий маданият»нинг салбий таъсиридан, маънавий-аҳлоқий шаклланишига, қадриятларига, ҳаёти ва соғлиғига зарар етказиши мумкин бўлган ахборотлардан ҳимоя қилиш.\nПартия жамиятда оиланинг этник анъаналарини маънавий қадриятларнинг доимий таъминланишининг буюк манбалари сифатида ҳисоблайди. Катталарни ҳурмат қилиш, ўзаро ёрдам, болалар ҳақида қайғуриш каби анъаналар ҳамма вақт миллий оиланинг асосий принциплари бўлиб келган. Шу билан бирга партия оила қадриятларини мустаҳкамлаш даврида, атрофимиздаги доимий ўзгариб турувчи олам талабларини ҳисобга олиши лозим деб ҳисоблайди.\nПартия шунингдек, оила ижтимоий ҳаётининг айрим салбий кўринишларига (дабдабали тўйлар қилиш ва исрофгарчиликка асосланган боқша тадбирлар) барҳам беришга фаол кўмаклашиш тарафдоридир.\nУмуман олганда, партия ўзбек миллатининг, Ўзбекистоннинг бутун кўп миллатли халқининг маънавий-маданий, демократик ривожланиши бутун мамлакатни тиклаш ва янгилаш гаровидир, деб ҳисоблайди.\nIII. Партиянинг суд-ҳуқуқ тизимини ислоҳ қилиш соҳасидаги вазифалари\nПартия жамиятнинг демократия ва демократик ислоҳотлар йўлидан босқичма-босқич ривожланиб бориши кўп жиҳатдан одамларнинг ҳуқуқий онг ва ҳуқуқий маданият даражасига боғлиқ, деб ҳисоблайди.\nШунга кўра, партия фуқароларда ҳуқуқий маданиятни юксалтиришга кўмаклашишни суд-ҳуқуқ соҳасидаги ўзининг муҳим вазифаси, деб билади.\nФуқароларнинг ҳуқуқий маданияти даражаси демократик жамиятнинг негизи ва ҳуқуқий тизим етуклигининг белгисидир. Азал-азалдан мамлакатимизда ҳуқуқий маданият умумжамоа маданиятининг ажралмас таркибий қисми сифатида қабул қилинган. Шу боисдан партия Ўзбекистон халқига қадимдан хос бўлган бу фазилатни қонунга, давлат иродасига ҳурмат билан қараш менталитетини мустаҳкамлашга интилиб келади. Ишончимиз комилки, ҳар бир фуқаро наинки қонунларни билиши, балки уларни ҳурмат қилиши, қонунларда ифодаланган давлат кўрсатмаларини онгли равишда бажариши зарур. Қонунга ҳурмат ҳуқуқий давлатнинг, сиёсий ва ҳуқуқий тизимлар самарали фаолиятининг асосий талабларидан биридир.\nЮқорида айтилганларга амал қилган ҳолда, шунингдек, замонавий сиёсий-ҳуқуқий амалиётни кўзда тутиб, партия мамлакатда ҳуқуқий таълим ва маърифатни, жамиятда ҳуқуқий билим тарғиботини тубдан яхшилашга қаратилган тизимли чора-тадбирлар қабул қилинишини муҳим вазифа, деб билади.\nШу билан бирга, партия Ўзбекистон халқининг миллий анъана ва урф-одатларини ўзида акс эттирган, унга хос бўлган мурувват, кечиримлилик, инсонпарварлик ва бағрикенглик каби олижаноб фазилатлар суд амалиётига жорий этилишини устувор вазифаларидан, деб билади. Шу борада партия қуйидаги вазифаларнинг ижросини долзарб, деб ҳисоблайди:\n- жиноий қонунчиликни янада либераллаштириш ва инсонпарварлаштириш, айрим жиноятларни декриминализациялаш сиёсатини давом эттириш;\n- маъмурий судлов соҳасига яраштирув институтини киритиш;\n- халқаро амалиётда кенг қўлланилаётган жиноят ҳуқуқининг замонавий институтларини миллий қонунчиликка имплементация қилиш, хусусан алоҳида жиноятлар бўйича фақатгина жабрланувчининг аризаси мавжуд бўлгандагина жиноят ишини қўзғатиш тартибини жорий этиш;\n- оила, мерос, уй-жой даъвоси ва маиший турмуш манбаида туғиладиган бошқа низоларни судгача ҳал этиш тизимини ривожлантириш, шу жумладан, ҳар қандай низони халқимизга хос бўлган тинч йўл билан ҳал этишга интилиш ва муроса йўлини излаш, шунингдек, фуқароларимизнинг серташвиш суд мажлисларига хоҳиш-истагининг йўқлигини инобатга олиб, бу борада маҳалланинг хизматидан фойдаланиш.\nIV. Партиянинг иқтисодий соҳадаги вазифалари\nЎзбекистон “Миллий тикланиш” демократик партияси Ўзбекистоннинг изчил ва барқарор иқтисодий ривожланишга эришишига – миллий тикланиш ва ривожланишнинг иқтисодий асосларини яратиш ва ривожлантириш, мамлакат салоҳиятини ошириш, ижтимоий йўналтирилган бозор иқтисодиётини шакллантириш ва пировардида, аҳолининг турмуш даражасини оширишга йўналтирилган яхлит иқтисодий стратегия сифатида қарайди.\nПартия томонидан табиий ресурслардан оқилона фойдаланиш, ривожланган бозор инфратузилмасини шакллантириш, хусусий тадбиркорликни ривожлантиришга кенг имкониятлар яратиш, давлатни иқтисодий ривожлантириш ва унинг иқтисодий хавфсизлигини таъминлашнинг муҳим йўналиши сифатида қаралади.\nПартия қуйидагиларга йўналтирилган чора-тадбирларнинг ишлаб чиқилиши, қабул қилиниши ва амалга оширилишига фаол кўмаклашишни ўзининг иқтисодий соҳадаги асосий вазифалари деб ҳисоблайди:\n- иқтисодиётни эркинлаштиришни янада чуқурлаштириш, ушбу жараён йўлидаги тўсиқларга барҳам бериш;\n- бюджет-солиқ сиёсатини доимий равишда такомиллаштириш, молиявий воситаларнинг рағбатлантирувчи ролини ошириш юзасидан амалий чора-тадбирларни ишлаб чиқиш ва ҳаётга татбиқ этиш;\n- микроиқтисодий даражадан то макроиқтисодий даражагача харажатлар самарадорлигини ошириш;\n- ички бозорни сифатли ва зарур маҳсулотлар билан тўлдириш, иқтисодий фаолиятнинг илғор шаклларига асосланган замонавий корхоналарни ривожлантириш йўли билан миллий иқтисодиётнинг экспорт салоҳиятини мустаҳкамлашга йўналтирилган саноатга оид сиёсатини такомиллаштириш;\n- маҳаллий ишлаб чиқарувчиларни янада қўллаб-қувватлаш;\n- инфляция жараёнлари билан курашишга доир чора-тадбирлар самарадорлигини ошириш;\n- миллий бозорни сифати паст, халқаро андозаларга мос келмайдиган маҳсулотлар (ишлар, хизматлар)дан муҳофаза этиш ва қулай сармоя муҳитини шакллантиришнинг ҳуқуқий асосларини кучайтириш;\n- чет эллик хусусий ва юридик шахслар учун инвестиция муҳитини янада яхшилаш;\n- жаҳон иқтисодий ҳамжамияти билан интеграциялашувни чуқурлаштириш;\n- иқтисодиёт соҳасидаги ҳар қандай ҳуқуқбузарликларга қарши аёвсиз курашиш.\nПартия, шунингдек хорижий инвестицияларни жалб қилиш, қўшма корхоналар ташкил этиш, илғор технологияларни жорий этиш асосида саноат корхоналарини ва иқтисодиётнинг бошқа секторларини доимий равишда модернизациялаш орқали рақобатбардош маҳсулот ишлаб чиқариш чора-тадбирларининг амалга оширилишига кўмаклашишни ҳам ўзининг иқтисодий соҳадаги устувор вазифалари деб ҳисоблайди.\nПартия мамлакат иқтисодиётининг муҳим таркибий қисми сифатида аграр тармоқни изчил ривожлантириш тарафдоридир. Мазкур соҳада бозор ислоҳотларини янада чуқурлаштириш доирасида партия қуйидагиларни амалга оширади:\n- одамларда ерни асраб-авайлаш кўникмасини шаклантиришга кўмаклашиш;\n- қишлоқ хўжалигида табиий ва моддий ресурслардан тежамкорлик ва оқилона фойдаланишни кафолатловчи ҳуқуқий ва иқтисодий механизмларни такомиллаштиришда фаол иштирок этиш;\n- қишлоқда мулкчиликнинг янги шакллари, шу жумладан фермерлик хўжаликларини жадал ривожлантириш сиёсатини ҳар томонлама қўллаб-қувватлаш;\n- қишлоқ хўжалиги субъектларига хизматлар кўрсатиш тизимини янада ривожлантириш, ушбу йўналишдаги фаолият доирасини кенгайтириш (қишлоқ хўжалиги маҳсулотларини харид қилиш ва уларни сақлаш, аграр соҳаси субъектларига ташкилий-иқтисодий ёрдам кўрсатиш, қишлоқ хўжалигида илмий-техникавий ва технологик сервисни ривожлантириш ва ҳ.к.) тарафдори бўлиш;\n- аграр секторнинг янада саноатлашувига, қишлоқ ва шаҳарнинг ижтимоий-маиший шарт-шароитларини яқинлаштириш жараёнини тезлаштиришга кўмаклашиш.\nКичик бизнес ва хусусий тадбиркорликни жадал ривожлантириш ҳам мамлакат иқтисодий салоҳиятини оширишнинг муҳим устувор йўналиши ҳисобланади. Шу муносабат биланпартия кичик ва ўрта бизнес субъектларига ҳуқуқий ва молиявий хизматлар кўрсатиш механизмларини такомиллаштириш ва янада соддалаштириш, уларнинг тадбиркорликнинг ушбу тури янада ривожланишини таъминловчи рағбатлантирувчи ролини кучайтириш бўйича аниқ мақсадга йўналтирилган чора-тадбирлар амалга оширилиши тарафдоридир. Партия амалдаги қонун ҳужжатларига асосланиб, бунинг учун барча зарур ҳуқуқий механизмлардан фойдаланган ҳолда кичик бизнес ҳамда хусусий тадбиркорликнинг ривожланишига тўсқинлик қилувчи камчиликларни аниқлаш ва уларга барҳам бериш борасидаги изчил ишларни чуқурлаштириш зарур деб ҳисоблайди.\nV. Партиянинг ижтимоий соҳадаги вазифалари\nХалқ фаровонлигини оширишнинг кафолати сифатида Ўзбекистон “Миллий тикланиш” демократик партияси фуқароларнинг мамлакат ижтимоий-иқтисодий ҳаётида фаол ва тўлақонли иштирок этиши тарафдоридир. Иқтисодиётнинг барқарор ривожланишини, унинг янада эркинлашувини, партия халқ фаровонлигини ошириш ва ҳар бир фуқаронинг қонуний манфаатларини ҳимоя қилиш учун ишончли асос сифатида қарайди. Шундан келиб чиққан ҳолда, партия ушбу мақсадларни амалга оширишга йўналтирилган ҳар қандай конструктив ташаббусларни қўллаб-қувватлайди.\nАҳоли фаровонлиги ва унинг даромадлари ўсишини таъминлаш учун партия қуйидагиларга алоҳида эътибор қаратади:\n- аҳолини иш билан таъминлаш муаммоларини ҳал этишнинг ташкилий-ҳуқуқий шарт-шароитлари ва механизмларини такомиллаштириш;\n- иш берувчилар билан ходимлар ўртасидаги иқтисодий ва ҳуқуқий ўзаро муносабатларни тартибга солувчи қонунларни ҳаётга татбиқ этиш;\n- меҳнат миграцияси билан боғлиқ масалаларни тартибга солувчи ҳуқуқий базани такомиллаштириш;\n- аҳолининг кам таъминланган қатламларини ижтимоий қўллаб-қувватлаш тизимини такомиллаштириш;\n- шаҳар ва қишлоқ жойларда ижтимоий инфратузилмани ривожлантиришга йўналтирилган чора-тадбирларнинг амалга оширилишини ҳар томонлама қўллаб-қувватлаш.\nПартия, шунингдек саноат ва қишлоқ хўжалиги ишлаб чиқариши, умуман иқтисодиётнинг барқарор ўсиши ва жадал ривожланишини таъминлаш халқ фаровонлигини оширишнинг асоси деб ҳисоблайди.\nПартия яна қуйидагиларни ўзининг ижтимоий соҳасидаги муҳим вазифалари деб ҳисоблайди:\n- ҳукуматнинг аҳоли саломатлигини мустаҳкамлаш, шунингдек ижтимоий хавфли касалликларга (сил ва бошқалар) барҳам бериш юзасидан мақсадли дастурларни ишлаб чиқиш ва амалга оширишга кўмаклашади;\n- таълим тарбия тизимини янада ривожлантириш ва уни жаҳон ютуқларини ҳисобга олган ҳолда сифат жиҳатдан янги даражага кўтариш орқали инсон омилини ривожлантириш, мамлакатнинг интеллектуал салоҳиятини мустаҳкамлашга йўналтирилган чора-тадбирларни ишлаб чиқиш ва амалга оширишда фаол иштирок этиш;\n- интеллектуал мулкни ҳимоя қилиш ва ривожлантиришга йўналтирилган ҳуқуқий ва ижтимоий-иқтисодий шарт-шароитларни кенгайтиришга кўмаклашиш, фан ва техниканинг замонавий ютуқларидан оқилона фойдаланиш;\n- жамиятнинг истеъдодли ва омилкор аъзоларининг яратувчанлик меҳнатига интилишларини қўллаб-қувватлаш.\nПартия ёшларни ўзининг ижтимоий соҳадаги сиёсати марказига қўяди. Ёшлар – бу мамлакат келажаги, жамиятнинг таянчи ва ажралмас қисми, у табиий равишда катта авлод ўрнига келади. Партия ёшларнинг салоҳиятини Ватанга хизмат қилишга йўналтиришни ўз вазифаси деб билади. Мазкур вазифани самарали ҳал этиш учун ёшларнинг ўзини кўрсатиши учун шарт-шароитларни доимий равишда яхшилаш зарур. Партия ушбу талабга жавоб берадиган қонун лойиҳаларини қўллаб-қувватлайди.\nПартия ёшлар кўпроқ талаб этиладиган соҳаларни ривожлантириш мақсадида ёшлар сиёсатининг долзарб муаммоларини ўрганиш ва муҳокама қилиш билан боғлиқ тадбирларда фаол иштирок этади. Партия, шунингдек ёшлар ўртасида гиёҳвандликнинг тарқалишига қарши, болалар жиноятчилиги ва уни келтириб чиқарувчи сабаблар, бошқа салбий ҳолатларга барҳам бериш йўлида фаол кураш олиб боради.\nПартия ёшларга оид сиёсатида яна қуйидагиларга интилади:\n- ёшлар ўзининг ижтимоий ҳуқуқлари ва ижодий имкониятларини амалга оширишида ижтимоий адолат принципларига оғишмай амал қилиш;\n- ёшларни ҳар томонлама камол топтириш, барча тоифадаги ёшларнинг таълим олиш, меҳнат қилиш, маданият, спорт билан шуғулланиш, уларга тиббий хизмат кўрсатилиши ва ижтимоий қўллаб-қувватланиши имкониятларини кенгайтириш борасидаги саъй-ҳаракатларни қўллаб-қувватлаш;\n- иқтисодиётнинг барча соҳаларида ёшларнинг ишга жойлашиши ва бандлиги масалаларининг ҳал этилишига фаол кўмаклашиш;\n- имтиёзли солиқ солиш, кредитлаш, ёш оилаларга уй-жой ва бошқа ҳаётий муҳим мол мулкларни харид қилиш учун ссудалар бериш ва бошқа иқтисодий ёрдам кўрсатилишини назарда тутувчи мақсадли дастурлар ва вазифаларнинг амалга оширилишида иштирок этиш ва кўмаклашиш;\n- қизиқишларига қараб турли тўгараклар, секциялар ва клублар фаолиятини кенгайтириш ҳамда уларга мумкин қадар кўпроқ ёшларни жалб қилиш орқали ёшларнинг бўш вақтини мазмунли ташкил этишда иштирок этиш ва кўмаклашиш;\n- Ўзбекистон халқининг тарихий, маданий ва маънавий мероси асосида ёшларни ватанпарварлик руҳида тарбиялаш чора-тадбирларини ишлаб чиқиш ва амалга ошириш;\n- ёшларга юксак ахлоқий хусусиятларга эга бўлган ҳар бир шахсга хос бўлган бурч, тўғрилик, ўз Ватанига муҳаббат ва садоқат ҳиссини сингдириш.\nVI. Партиянинг ахборот соҳасидаги вазифалари\nПартия миллий ахборот-коммуникация соҳасини ривожлантириш стратегиясини ишлаб чиқишни ўз фаолиятининг устувор вазифаларидан деб билади. Бундай стратегия глобаллашув жараёнларида халқимиз маданиятининг асослари дахлсиз сақланиб қолинишини, унинг янада хавфсиз ривожланиши учун асос яратилишини, ишлаб чиқариш ва бошқарув жараёнлари самарадорлиги оширилишини таъминлаши лозим. Шундан келиб чиқиб, партия ушбу соҳада қуйидагиларни ўзининг асосий вазифалари, деб билади:\n– аҳоли, айниқса, қишлоқ жойлардаги фуқароларнинг юқори даражада ахборотга эга бўлишини таъминлаш, ягона миллий ахборот маконини шакллантириш орқали замонавий ахборот-коммуникация технологияларини жорий этиш;\n– миллий ахборот хавфсизлигини таъминлаш вазифаларини ҳал этиш доирасида телерадиоэшиттиришлар тизимини модернизация қилиш, миллий теле-радио дастурларини бутун телекоммуникация маконларида ва энг аввало, мамлакатимизнинг энг олис минтақаларида ишончли тарзда қабул қилинадиган ҳудудларни кенгайтириш;\n– миллий ахборот маконининг босқичма-босқич ривожлантирилишини, Миллий телерадиокомпаниянинг давлат томонидан бундан кейин ҳам қўллаб-қувватланишини, юқори технологияли теле-радио жиҳозлардан фойдаланиш самарадорлиги оширилишини таъминлашга қаратилган қўшимча чора-тадбирларни амалга ошириш;\n– ёшларнинг камолотига хизмат қиладиган креатив ахборот муҳитини яратиш, болаларни уларнинг жисмоний ва маънавий-ахлоқий ривожланишига зарар етказадиган ахборотлардан муҳофаза қилиш;\n– идоралараро ва идора мажмуаларининг ахборот тизимларини бирлаштирувчи миллий ахборот тизимлари ва миллий ахборот ресурсларини, айниқса, интернет тармоғининг миллий сегментларини ривожлантириш;\n– инсон ва фуқаронинг ахборот соҳасидаги конституциявий ҳуқуқлари, сўз ва ахборот эркинлигига риоя этиш, мустақил миллий ахборот воситаларини, миллий журналистикани ривожлантиришда давлат кафолатларини такомиллаштириш;\n– оммавий ахборот воситаларининг миллий ғоямиз тамойилларини тарғиб этишдаги ролини ошириш, ҳар бир фуқаронинг онгига, маънавий дунёсига мамлакатимизда озод ва обод ҳаёт барпо этиш – бош мақсадимиз эканини кенг миқёсда ва чуқур сингдириб бориш;\n– фуқаролик масъулиятини чуқур ҳис этган, замон билан ҳамқадам яшаб ижод қилаётган, энг долзарб муаммоларни дадил кўтариб, уларга кенг жамоатчилик эътиборини қаратаётган, ўзини она Ватан келажаги учун бағишлашга қодир, ҳаётимизда инсон ҳақ-ҳуқуқ ва эркинлиги, адолат ва ҳақиқат тантанаси тамойилларини мустаҳкамлашга тайёр бўлган истеъдодли журналистларни қўллаб-қувватлаш;\n– давлат ҳокимияти ва бошқаруви органлари фаолияти бўйича «ошкоралик индекси» мониторинги тизимини вужудга келтириш, ушбу жараёнга фуқаролик жамияти институтларини кенг миқёсда жалб этиш.\nVII. Партиянинг ташқи сиёсат соҳасидаги вазифалари\nПартия Ўзбекистон Республикасининг ташқи сиёсати мустақилликнинг дастлабки кунларидан бошлаб миллий-давлат манфаатлари устуворлиги, бошқа давлатларнинг ички ишларига аралашмаслик, барча низоли масалаларни тинч йўл билан ҳал қилиш, давлатларнинг суверен тенглиги, куч ишлатмаслик ёки куч билан таҳдид солмаслик, чегаралар дахлсизлиги ва халқаро ҳуқуқнинг бошқа нормаларига оғишмай амал қилиш тамойилларига асосланиши нуқтаи назаридан келиб чиқиб фаолият олиб боради.\nПартия бугунги кунда Ўзбекистон Республикаси ташқи сиёсати асосий мақсадлари ва вазифаларининг амалга оширилиши хавфсизлик ва барқарорликка таҳдид сақланиб турган мураккаб шароитда таъминланаётганлигини чуқур англайди.\nПартия мамлакатнинг қуйидагиларга йўналтирилган ташқи сиёсий йўлини қўллаб-қувватлайди ва унинг амалга оширилишида фаол иштирок этади:\n- миллий манфаатларни қатъий ҳимоя қилиш;\n- Ўзбекистон халқининг маданияти ва санъати ютуқларини кенг миқёсда тарғиб этиш, Ўзбекистоннинг халқаро майдондаги ижобий имиджини мустаҳкамлаш;\n- Ўзбекистон Республикаси фуқаролари ва юридик шахсларининг хорижий давлатларда ҳуқуқ ва манфаатларининг ҳар томонлама ҳимоя қилинишини таъминлаш;\n- барча мамлакатлар билан иқтисодий, сиёсий ва гуманитар соҳаларда ўзаро фойдали ҳамкорликни чуқурлаштириш;\n- мамлакатни барқарор ижтимоий-иқтисодий ривожлантиришнинг муҳим шарти ҳисобланган минтақавий, глобал хавфсизликни таъминлаш;\n- Ўзбекистоннинг Бирлашган Миллатлар Ташкилоти, Европада хавфсизлик ва ҳамкорлик ташкилоти ҳамда бошқа халқаро ташкилотлар фаолиятида фаол иштирок этиши, Осиё, Европа ва жаҳон хавфсизлик, иқтисодий, гуманитар ҳамкорлик тузилмаларига интеграциялашиши;\n- мамлакатимизнинг ишончли, сиёсий ва савдо-иқтисодий соҳаларда масъулиятли шерик сифатида халқаро миқёсдаги имижини мустаҳкамлаш.\nПартия Ўзбекистон Республикасининг Марказий Осиё минтақасида ва унинг ташқарисида низоларнинг олдини олиш ва уларни ҳал этиш мақсадида бундан кейин ҳам халқаро ва давлатлараро тузилмалар фаолиятида фаол иштирок этиши лозим деб ҳисоблайди.\nПартиянинг Ўзбекистон Республикаси ташқи сиёсатининг асосий ва ўзгармас вазифаси давлатнинг, халқнинг олий манфаатларини, унинг фаровонлиги ва хавфсизлигини таъминлашдан иборат бўлиб қолишига ишончи комил.


Самарқандда М39 халқаро автомобиль йўлининг бир қисми чўкиб кетган, яна бир қисми ўпирилиб тушган. Натижада Чўпонота тепалиги яқинида йўл бир тарафлама ташкил этилган. Бу ҳақда вилоят ИИБ ЙҲХБ Kun.uz’га хабар бермоқда.\nМаълум бўлишича, 2021 йил 6 май куни соат 20:40 атрофида М39 Алмати — Тошкент — Термиз халқаро автомобил йўлининг Самарқанд вилояти ҳудудидан ўтувчи 1081-километрида, йўлнинг тагидан ўтган 1200 миллиметрли юқори босимли магистрал сув қувури ёрилиб кетган. Оқибатда, катта миқдорда сув сизиб чиқиб, йўлнинг чап томонидан 15х6 метр қисми ўпирилиб тушган. Яна бир қисми эса чўккан.\nШундан сўнг вилоят ИИБ ЙҲХБ ходимлари томонидан жойдаги айланма атрофида, йўл қопламаси чўккан ва ўпирилиб тушган томонда транспорт воситаларининг ҳаракати тўхтатилган ва йўлнинг иккинчи томонидан қатнов ташкил этилган.\nҚайд этилишича, оқибатларни бартараф этиш учун:\nВилоят ИИБ ЙҲХБдан 18 нафар,\nППХдан 8 нафар,\nЙўл ташкилотидан 25 нафар,\n«Самарқанд сув таъминоти» МЧЖдан 27 нафар ходим жалб қилинган.\nБундан ташқари, 2та трейлер, 2та автокран, 2та экскаватор, 1та погрузчик, 1та манипулятор, 2та сув торткич, 2та махсус машина жалб этилган.\nТаъкидланишича, мазкур ҳодисада ҳеч ким жароҳат олмаган. Айни дамда йўлнинг чўккан ва ўпирилган жойи ёпиб қўйилиб, қатнов йўлнинг нариги тарафидан ташкил этилган.\n«Ҳайдовчилардан М39 йўлининг серқатновлигини инобатга олган ҳолда йўлнинг бир тарафлама ташкил этилган жойида эҳтиёткорлик билан ҳаракатланишларини сўраб қоламиз», дейилади хабарда.\nМаълумот учун, мазкур чўккан ва ўпирилиб тушган йўл Чўпонота тепалигида, бундан 2 ой аввал бузиб олинган «Штаб» йўл-патруль пости яқинида жойлашган.


ИнтерФУТБОЛ :: Абдужамол Исроилов: «Қийин кунларимиз ортда қолди»\nАбдужамол Исроилов: «Қийин кунларимиз ортда қолди»\nСуперлиганинг янги мавсумига катта мақсадлар билан кириб келган «Навбаҳор» клуби жорий йил ҳисобидан ўтган турда ўз майдонидаги илк ўйинни ўтказди. ФИФА талабларига мос равишда қайтадан реконструкция қилинган стадион янада кўркам қиёфа касб этди.\nМайдон чими янгиланди, янги электрон табло ўрнатилди. Мухлислар учун барча шарт-шароитлар яратиб берилди. «Сўғдиёна»га қарши баҳсда марказий стадион ҳақиқий байрамона тусга кирди. Футболчилар шунга монанд ўзгача кайфият ва шиддат билан тўп суришди.\n3:1 ҳисобида мезбонлар ғалабаси билан тугаган ўйинда «Навбаҳор»нинг барча футболчилари ўз ишларини аъло даражада бажаришди, ҳужумчидан тортиб дарвозабонгача... Ҳамма ўз ишига жиддий ёндашди.\n«Лочинлар» назорати остида ўтган учрашувдан кейин майдон марказида рақиб ўйинчиларига имконият бермаган Абдужамол Исроилов билан суҳбатлашдик.\n- Аввало, Наманган шаҳридаги шодиёна, ўз навбатида, қўлга киритилган ғалаба билан табриклайман. Ўзгача тусга кирган стадион ҳақидаги дастлабки таассуротларингиз билан ўртоқлашсангиз.\n- Албатта, уй стадионимиз тайёр бўлганидан хурсандмиз. Минглаб мухлисларнинг қўллаб-қувватлаши, ажойиб атмосфера бизга қўшимча куч бағишлаши шубҳасиз. Аренадаги ҳолат аъло даражада, гап-сўз бўлиши мумкин эмас. Майдон чимининг янгилангани бизга ҳам, рақибларга ҳам сифатли ўйин кўрсатишда қўл келди. Ахир ким ҳам шундай майдонда чиройли футбол ўйнашни истамайди дейсиз? Мазкур учрашувда ғалаба қозониб, Наманган аҳлига хурсандчилик улашганимиздан бошимиз кўкка етди. Бизни ҳар томонлама қўллаб-қувватлаб турган барчага чексиз миннатдорчилигимни билдираман.\n- Жамоанинг қийин кунлари ортда қолганига ишонсак бўладими?\n- Ҳа. Илк ғалабадан сўнг ўзимизга бўлган ишонч ортди, кейинги турлардан ўзимиз истаган футболни намойиш эта олдик. Жамоамизга янги келган футболчилар ҳам бир-бирларини тушуниб олишди. Умуман, барча қийин кунлар ортда қолди, энди буёғига ижобий натижалар қайд этиш учун бор кучимизни ишга соламиз.\n- Марказий стадион халқаро учрашувларни ўтказишга тайёрми?\n- Ҳа, албатта. Бу арена ФИФАнинг барча талабларига мувофиқ янгиланди. Шундай экан, бемалол терма жамоа ўйинларини ўтказса бўлади.\n- Андрей Канчельскис танаффусда йигитларни руҳлантириш учун қандай сўзлардан фойдаланади? Унинг бу борада ажралиб турадиган жиҳатлари борми?\n- Аввало, Андрей Антанасовичнинг жуда яхши инсон эканлигини айтиб ўтмоқчиман. Унинг олдига бемалол бориб, фикрингизни билдиришингиз мумкин. Бизни кийиниш хонасида қандай руҳлантиришни яхши билади. Мунтазам такидлайдиган гапи - майдонда айтган кўрсатмаларини эсдан чиқармаслик, мухлислар учун роҳатланиб, футболдан завқ олиб ўйнашимиз керак.\n- «Динамо» - «Навбаҳор» учрашуви ЎФА томонидан юқори баҳоланди. Чунончи, ўша баҳсда икки жамоа ҳам шиддатли ва ҳужумкор футбол кўрсатди. Сўнгги дақиқаларда ўйинни чўзиш ҳолати кузатилмади...\n- Ҳақиқатан ҳам жуда томошабоп ўйин бўлди. Рақиб ҳам, биз ҳам қулай вазиятлардан фойдаланиб, ғалаба қозонишимиз мумкин эди. Икки жамоа ҳам сўнгги сонияларда ўйинни чўзишни эмас, 3 очкони кўзлаб ҳаракат қилди. Турли усуллар билан вақтни йўқотиш футбол жозибасини ўлдиради. ЎФА ҳам бунга жиддий қарамоқда.\n- Александр Касьян юқори савияли легионер эканлигини исботламоқда...\n- У чиндан ҳам кучли ҳужумчи, ўйиндан-ўйинга очилиб боряпти. Аксарият учрашувларда рақиб жамоа аъзолари уни қўполлик билан тўхтатиб қолишмоқда.\n- Аббос Ғуломовнинг ҳаракатлари ҳам чакки эмас, у олимпия терма жамоасига жалб этилса, ўзини кўрсата оладими?\n- Аббоснинг ҳаракатлари жамоамизга фақат фойда келтирмоқда. Тўпни ўзида бироз кўпроқ ушлаб қолиб, қизғанчиқлик қилишини айтмаса, яхши футболчи. Остон Ўруновни ҳам жамоамизнинг муҳим аъзоси сифатида эътироф этишим мумкин.\nБу икки истеъдод вакилларидан келажакда кўп нарса кутса бўлади. Агар маълум вақтдан сўнг улар терма жамоа етакчисига айланишса, асло ажабланмайман. Чунки шунга муносиб ўйин кўрсатишмоқда.


06-09-2016 | 13:11\nZAMIN.UZ / LIFE STYLE / 06 Сентиябр 2016 года896\n«Сиз ҳаммадан чиройлисиз, мен бунақа гўзал аёлни биринчи марта кўриб турибман. Буни мен сизга хушомад қилиш учун гапирмаяпман, ўзи қизларга хушомад қилишни билмайман. Ҳақиқат бу. Сиз соҳибжамолсиз… ”Лобарнинг юраги энтикиб кетди, тез-тез ура бошлади. «Қандай ёқимли сўзлар. Мен ростдан ҳам хунук эмасман. Расмимга яхшироқ разм солай-чи… Кулиб тушибман, ёноқларимда қизиллик ўйнайди. Қора қошлар остидан қора кўзлар мастона боқади. Юзимда ҳали ажин йўқ, тўғрироғи, билинар-билинмас ажинларим расмда кўринмасди. Уни фақатгина ўзим билардим, холос. Бу ажинларни қанақа ёмон кўришимни тасаввур ҳам қилолмайсиз. Улар – менинг душманларим».Лобар ёнидаги каравотда пишиллаб ухлаб ётган ўғлига бир қараб қўйди-да, яна интернет дунёсига шўнғиб кетди. Чунки бу ер жуда яхши. Истаган одаминг билан гаплаша оласан, хоҳлаган сўзингни ёзасан. Ҳеч ким “сен оилалисан” ёки “бу сўзларни ёзиш сенга ножоиз”, демайди. Истасанг дўстлашасан, истамасанг – шартта блокировка қилиб ташлайсан. Виртуал дунё деганлари ҳақиқий дунёга нисбатан анча ранг-баранг, қизиқарлироқ экан. «Майли, уйга кетадиган вақтим бўлиб қолди, хайр, азизим!». «Азизим»ни сал ҳайиқиброқ ёзди у, тўғрироғи юрагининг бир чеккасида нимадир қимирлаб қўйгандек бўлди. «Ахир, оилалиман, бошимда эрим бор, қаердаги нотаниш бир йигитни «азизим» дейиш ғалати». Лобар экрандан кўз узмай, жавобни интизорлик билан кутарди. Ниҳоят, унинг лабига табассум югурди. «Жоним, менинг борлиғим, жону жаҳоним. Сиз билан хайрлашишни истамайман. Сиз билан мангуга бирга бўлишни, доим суҳбатингиздан баҳра олишни истайман. Мен мудом сизнинг расмингизга тикилиб ўтираман. Чунки сиз менинг юрагимга тобора чуқурроқ жойлашяпсиз. Чунки сиз менга жудаям ёқасиз»…Лобар ўзида йўқ, кулиб, барча гапларни ўчириб ташлаб, телефонини ғаладонга ташлаб қўйди. У худди қуш каби осмонда парвоз этарди. Дунё бунча чиройли бўлмаса! Одамлар ҳам жуда ёқимли…Мен дунёдаги энг бахтиёр инсонман…* * *Ғолиб бошқа институтда ўқирди. У ҳар замонда бир ҳамюрти – Лобарнинг курсдоши Акмалнинг олдига келиб турарди. Ўша куни Лобар энг чиройли кўйлагида, узун сочларини ёйиб, пешонасига қора кўзойнак қўндириб аудиторияга кириб келганда, кўпчилик ҳайрат билан тикилганини у ҳечам ёдидан чиқармайди. Айниқса Ғолиб. У беихтиёр Лобардан кўзини узолмасди. Қиз эса ўзини сезмаганга олиб, дугоналари билан кўришди-да, жойига ўтирди. Лекин бу нотаниш йигит юрагида тўфон уйғотиб юборганини у илкис сезарди.Лобар учинчи курсга ўтганида ортидан югуриб чарчамаган, мудом соядек эргашиб юрадиган, чиройли совғалар олиб келиб, олмаса қизларга тарқатиб, дилга хуш ёқувчи ёқимли ишқ сатрларини қоғозга тушириб, уни Лобарга тутқазадиган Ғолибга буткул кўнгил қўйганди. Буларнинг бари қизнинг орзуларидагидек эди. У Ғолибга тобора қаттиқроқ боғланиб бораётганини сезар, бу туйғу олдида ожиз эди.Йиллар ўтиб, улар турмуш қуришди. Қуёш ва Ой, ниҳоят, бир-бирларининг висолига етишишди. Уларнинг муҳаббат қиссалари давом эта бошлади.* * *– Бунча имилладинг, тезроқ ҳаракат қилсанг ўласанми?– Нега бақиряпсиз? Имиллаб нима қилибман, ўзи шундоғам куни билан болага қара, уй йиғиштир, овқат пишир, кир ювишдан чарчаб кетсам, бунинг устига сизнинг қош-қовоғингизга қарайман…– Вой, нима ишни қойиллатиб қўйибсан? Олдинги назокатинг ҳам йўқолгандек, бочкага ўхшаб семириб кетяпсан. Бунақада уй эшигини алмаштиришга тўғри келмаса бўлдийди.Лобар бир муддат жим бўлиб қолди. Хўрлиги келди. У мана шу эрни деб тиним билмаса, унга ёқадиган овқатлар пиширса, бешик тебратиб ўтириб ҳам у ҳақда ўйласа-ю, севгани унинг юзига мана шундан оғир гапларни шартта айтиб ўтирса. “Демак, мен унга ёқмай қолибман-да. Ростдан ҳам, болали бўлгач, бироз тўлишдим, ўзимга қарамай қўйганимдан, тўғрироғи вақтим озлигидан сочларим ҳам баъзида доимгидай таралмай қолади. Лекин бу гапларни юзимга айтиши шартмиди? Ё у бошқа мени севмай қўйдимикан? Бошқасини топиб олгандир? Ахир, кун бўйи ишда, у ерда эса чиройли қизлар тиқилиб ётибди. Мен бўлсам бу зим-зиё уйда болам билан, рўзғор ишлари билан ўтириб, ҳеч нимадан хабарим йўқ…”Рўзғор деганлари шунақа ғор бўларкан, турмуш эса зерикарли ва бир хил. Буни Лобар энди-энди тушунарди. Куни билан уйда ёлғиз ўтиради, ишларини тугатганидан кейин зерикиб, хаёлига ҳар хил шубҳа-гумонлар оралайди. Эри энди аввалгидек унга чиройли сўзлар айтмай қўйган, чарчаганлигини баҳона қилиб, бундоқ ёзилиб гаплашиб ҳам ўтирмайди. У ўзи билан ўзи овора, Лобар эса ўзи билан ўзи. Бундоқ ўйлаб қараса, эри билан бирон ерга бормаганига анча вақт бўлибди, авваллари у уни қанчалик чиройли эканлигини тинимсиз эслатиб турарди, шунданми, Лобар кундан-кунга очилиб, янаям гўзаллашарди. Энди эса… энди унинг юраги қорлар остида қолганди, у гулламай қўйганди.* * *– Биласанми, Замира, менга ҳалиги одномиди, фейсбукми, биронтасини телефонимга улаб бер. Илтимос. Уйда ўтириб зерикиб кетдим. Биронта курсдошим ё синфдошимни топиб гаплашаман.– Майли, фақат эҳтиёт бўл. Тағин сенам кўпчилик каби бошинг билан у ерга шўнғиб, реал ҳаётдан узилиб қолма.– Э, реал ҳаётдан узилиб қаерга ҳам борардим!? Ўша эрим – ўша эрим, у ўзгариб қолармиди? Сал вақтим хушроқ ўтармиди, дейман-да.Мана шу гапларга ҳам уч-тўрт ой бўлиб қолди. Лобар “Одноклассники”д ан кўпчиликни топди, шу жумладан Азизниям. Бошига бало бўлди у, энди усиз бирон дақиқасини тасаввур ҳам қилолмайди. Эрини ишга жўнатибоқ, дарров у ёқ-бу ёқни тезда йиғиштиради-да, телефонига ёпишади. Азиз ҳам уни кутиб тургандек, гаплашиб кетади. Бу ёқимтой йигитча ҳали анча ёш бўлиб, ҳали уйланмаган ҳам, ё ўзини шунақа таништирганмикан ? Нима бўлгандаям, Лобарга у билан гаплашиш ёқади. У эри айтмаган ширин сўзларни ёзади, хушомад қилади. Ўша йигитнинг ширин сўзлари унга гўё қанот бағишлайди, у одатий ҳаётидан узилиб, осмонларга парвоз этади, ҳамма-ҳаммасини бир фурсатга бўлса-да унутади. Энди рўзғор ишлари унга аввалгидек бир хил туйилмай қўйган. У ўзига қараб, сочларини кестирди, ясаниб, турли кўриниш ва турли ҳолатларда расмга тушаверади ва уларни албатта интернетдаги дўстига юборади. Навбатдаги чиройли сўзлар, таърифу таҳсинлар…* * *– Лобар, Лобар деяпман, хаёлинг қаерда? Бугун жуда очилиб кетибсизми, хоним?– Ҳа, энди сиз сув қуймасангиз ҳам ўзимизча очиламиз-да.– Вой-эй, ўзимнинг асалим, анчадан буён сени бунақа чиройли кўрмагандим, ё сени алмаштириб қўйишдими? Сўнгги кунларда таний олмай қоляпман.– Яхшироқ эътибор берганингизда танирдингиз. Сиз ўзингиздан бошқа бировни кўрмайсиз-ку.– Тўғри, сўнгги кунларда роса ишларим қалашиб кетди. Айтгандим-ку, янги раҳбар жуда қайсар одам, айтганини қилдирмай қўймайди. Бизни роса чарчатяпти. Шунга, Лобар, лекин мен бир дақиқа ҳам сенсиз яшай олмайман, доим хаёлимнинг бир чеккасида борсан. Сенинг хаёлинг билан яшайман, жоним.Ғолиб хотинини қучиб, уни қаттиқ бағрига босди. Лобар илк дафъа юраги қинидан чиқиб кетгудек энтикиб кетди. У энди-энди яна аввалги севикли ёрининг бўйини таниди, яна илгариги бахт таъмини ҳис қилди…* * *Эрини ишга жўнатди, ҳар доимгидай уйларини саранжомлади, боласини бироз ўйнатиб ўтирди. Шу чоқ… телефон ёдига тушиб қолди, соатга қаради, анча-мунча бўлиб қолибди. У интернетни ёқди, сайтдаги ўз саҳифасини очди… Азиз бир дунё гаплар ёзганди. У нега бирон нима ёзмаётганидан хавотирга тушганини билдириб, хабар кутаётганини айтганди. Лобар бир муддат Азизнинг суратига боқиб турди, у ҳозир нима қилишни билмасди, икки ўт орасида қийналарди. Энди бир-икки сўз ёзганди ҳам, гўдаги чинқираб йиғлай бошлади. У ҳаммасини ўчирди-да, телефонини улоқтириб юбориб, ўрнидан даст туриб бориб, боласини қучиб олди. «Ширинтойгинам, ойингни йўқотиб қўйдингми? Мен ҳам ўзимни йўқотиб қўйишимга сал қолди… Юр, энди биргаликда овқат пиширамиз. Кейин дадаси келадилар, сенга мана бунақа катта машонча, менга эса улкан гулдаста олиб келадилар»…МАҲЗУНАМанба: diydoraziz.uz\nТеглар: ошиқ Интернет аёл Лобар Ғолиб ВконтактеFacebookTwitterОдноклассникиМой мир\nЎқишни тавсия қиламиз Азиза Ниёзметова санъат оламидаги пасткашликлар ҳақида гапирди\n13:21 / 06-09-2016\n12:52 / 06-09-2016


Эркингизни хорижга сотманг\nТелевидениеда “Очиқ мулоқот” кўрсатуви берилаётган эди. Журналист бир аёлнинг мурожаатини мутасаддиларга ўқиб эшиттирди. Айтишича, маҳалладошларини Қозоғистон Республикасига ишлаш учун олиб кетган шахс топилмаяпти. Кетганларнинг ҳаёти хавф остида қолганмиш.\nАфсуски, бу маълумотда ҳеч қандай муболаға йўқ. Уйдирма ҳам эмас. Балки куни кеча, қайсидир маҳаллада юз берган аянчли ҳолат. Осон пул топиш илинжида кетган инсонлар қуллик исканжасида азоб чекяпти. Ижтимоий сайтларда берилган сўнгги маълумотлар ҳам буни тасдиқлайди.\nБиргина ўтган йилнинг ўзида мазкур жиноят билан боғлиқ 123 та тергов, 168 та суд иши кўриб чиқилган. Одам савдоси ва жинсий эксплуатация жиноятлари учун 230 айбланувчи жазоланган. 116 таси қамоқжазосига ҳукм қилинган. 54 нафари озодликни чеклаш ҳукмини ўтамоқда. Шунга қарамай, юқоридаги ҳолатлар ҳамон учраб тургани кишини ташвишга солади.\n2018 йилда одам савдоси мавзуси бўйича сўровнома ўтказилди. Унда қатнашган жабрланувчиларнинг 76 фоизи қуллик жиноятига ўзи сабабчи эканлигини тан олишган. Хўш, бу нимани англатади?\nБиринчидан, кишиларда ҳуқуқий саводхонлик етарли эмас. Хорижда иш бошлашдан аввал тегишли идораларнинг мутахассиси билан маслаҳатлашмайди. Алдов қурбонига айланиб, жабр кўргачгина мурожаат қилишади.\nОдам савдосига қарши курашиш бўйича идоралараро комиссиянинг ишонч телефони 24 соат ишлаб турибди. Унга бўлаётган қўнғироқ ва мурожаатлар сони ўтган йили 511 тани ташкил этган. Шундан 72 таси одам савдоси қурбонларига алоқадор экани айтилмоқда.\nРоссия ва Қозоғистон мамлакатларига борувчи мигрантларнинг аксарияти оғир меҳнат шароитларида ишлашга мажбур. Турли йўллар билан кетган меҳнат муҳожирлари учун муносиб ҳақ тўланмайди. Шу сабабли Россиянинг меҳнат бозорига бўлган қизиқиш анча пасайди. Аммо Туркияга кетувчилар сони ортгани айтилмоқда. Ушбу мамлакатда 30 мингга яқин фуқароларимиз рўйхатга олинган. Шундан 2 минг нафари расмий иш визаси асосида фаолият юритяпти, холос. Тегишли идоралар тавсияси ва рухсатномасини олмай, ўзга юртда меҳнат қилиш эса қуллик жиноятига йўл очади. Ҳуқуқи, ҳимояси таъминланмаган шахсларнинг ҳаёти хавф остида қолиши муқаррар.\nДавлатимиз меҳнат муносабатларида қатор хорижий давлатлар билан мустаҳкам ҳамкорликни йўл қўймоқда. Хорижга чиқиш, ишлаш имкониятлари анча кенгайди. Бундан тўғри ва унумли фойдаланиш орқали мудҳиш жиноятнинг олдини олган бўламиз.


Жаҳон чемпионати: Ўзбекистон 2:0 Австрия, ғалаба онлари - BBC News O'zbek\nЖаҳон чемпионати: Ўзбекистон 2:0 Австрия, ғалаба онлари\nФутбол бўйича Ўзбекистон ёшлар миллий терма жамоаси биринчиликнинг чорак финалида. Янги Зеландиядаги нимчорак беллашувидан махсус фоторепортаж.\nЎзбекистон ёшлар миллий терма жамоасининг ғалабаси билан якунланган нимчорак финал беллашуви Янги Зеландиянинг Вангарей шаҳрида бўлиб ўтди. Тошкент вақти билан эрталабки соат 09:00 да бошланган ҳал қилувчи ўйин дунё оммавий-ахборот воситаларининг диққат-эътиборини ўзига тортган мана бу каби лавҳаларсиз ҳам кечмади.\nЧорак финалга саккизта йўлланмадан биттасининг тақдирини ҳал қилмайдими, Вангарейдаги учрашувнинг суръати ҳам шунга яраша бўлди...\nМайдонда ҳар бир тўп учун кураш аёвсиз кечди...\nАммо, шунга қарамай, нимчорак учрашувининг биринчи қисмида ҳисоб очилмади. Ҳар икки рақиб томоннинг ҳам дарвозаси дахлсиз қолди.\nЎзбекистон ёшлар терма жамоаси ҳал қилувчи учрашувнинг 2-бўлимини анча фаол бошлади. Бу эса, ўз натижасини бермай қолмади: Орадан бор-йўғи 2 дақиқа ўтиб, Достон Ҳамдамов ўз жамоадошларини олдинга олиб чиқди.\nДастлабки тўп ортидан, ўзбекистонлик ёшлар яна ҳужумга зўр беришди....Майдонда устунликни ушлаб туришга ҳаракат қилишди. Бу эса, оврўполик рақибларини анчагина асабийлаштирмай қолмади.\nБор-йўғи 10 дақиқанинг ичида яна Достон Ҳамдамовнинг ўзи Австрия дарвозасига киритилган иккинчи тўп муаллифига айланди.\nШу билан, нимчорак финал учрашуви якунига қадар ҳисоб ўзгаришсиз қолди ва...\nАвстрияга ўз мағлубиятини тан олишдан бошқа чора қолмади.\nФутбол бўйича Ўзбекистон ёшлар миллий терма жамоаси эса, ўзининг қисқа тарихида кетма-кет иккинчи бор жаҳон чемпионатининг чорак финалига йўл олди. Чорак финал босқичида Ўзбекистон Сенегал ёшлар терма жамоасига қарши майдонга тушади. Учрашув 14 июн куни Веллингтонда бўлиб ўтади ва Тошкент вақти билан эрталабки соат 09:30 бошланади.


'Наркобаронларнинг ягона халқаро маълумот базасини тузиш керак' - BBC News O'zbek\nImage caption Афғонистонда гиёҳванд моддалар етиштириш 40 баравар кўпайгани айтилади.\nРоссия Гиёҳванд моддалар айланишини назорат қилиш Федерал хизмати раҳбари Виктор Иванов гиёҳванд моддалар савдосидан ноқонуний даромад кўраётган инсонлар ҳақидаги ягона маълумот базасини тузиш таклифи илгари сурилганини билдирди.\nВиктор Ивановнинг айтишича, бундай маълумотлар наркобаронларга қарши иқтисодий чора кўриш учун зарурдир.\nМосквада матбуот анжумани уюштирган Россия Гиёҳванд моддалар айланишини назорат қилиш Федерал хизмати раҳбари айтишича, Россия тарафи ушбу таклиф билан Шанхай Ҳамкорлик ташкилотига аъзо мамлакатларга мурожаат қилган.\n"Биз Шанхай Ҳамкорлик ташкилоти йиғилиши доирасида наркобаронлар, наркотрафикчиларнинг ягона маълумот базасини тузишни таклиф қилдик, боиси бундайлар жуда кўп сонда Афғонистонда ҳам, Хитойда ҳам, бизда ҳам ва Марказий Осиёнинг бошқа мамлакатларида ҳам бор", деб айтган Виктор Иванов.\nЖаноб Иванов сўзларига кўра, бир неча мамлакатларда мавжуд маълумотларни бирлаштириш гиёҳванд моддаларнинг ноқонуний савдосига қарши кураш самарасини оширади.\nРоссия гиёҳванд моддаларга қарши кураш идораси раҳбари мисол тариқасида АҚШ тажрибасини тилга олган.\n"Бундай амалиёт АҚШда фаол қўлланади. Масалан, ўтган йили ёзида Қўшма Штатлар Президенти Барак Обама наркотикларга қарши кураш қонуни доирасида ижроия ҳужжатини имзолади. Бу ҳужжат наркобаронларнинг рўйхатини тузиш, наркотрафикчиларни бу рўйзатга киритиш ва уларга иқтисодий таъсир ўтказишни назарда тутади", деган Виктор Иванов.\nРоссия гиёҳвандларга қарши бош ташкилоти раҳбарига кўра, Афғонистондаги ўзига БМТ Хавфсизлик Кенгаши томонидан юклатилган вазифани уддалай олмагани учун Шанхай Ҳамкорлик ташкилоти НАТО устидан халқаро маҳкамаларга мурожаат қилиши мумкин.\nЖаноб Иванов айтишича, БМТ Хавфсизлик Кенгаши мандатида ноқонуний гиёҳванд моддалар савдоси Афғонистонда қурол-яроғ сотиб олишнинг асосий манбаси бўлаётгани қайд этилган ва НАТОга бу мамлакатдаги бангивор моддалар етиштирилишига барҳам бериш вазифаси ҳам юкланган.\nБироқ НАТО миссияси бошланганидан буён Афғонистонда наркотик моддалар ишлаб чиқариш 40 марта кўпайди, деб айтган Виктор Иванов.\nИркутскда гиёҳванд моддалар савдосида айбланган икки ўзбек маҳкум этилди


АҚШнинг Флорида штатида жойлашган Марион округи шерифи ўз қўл остидаги полициячиларга иш вақтида ниқоб тақмасликни буюрди. Бу ҳақда Foxnews телеканали хабар берди.\nШериф Билли Вудс айни вақтда АҚШда полициячиларга муносабат ёмонлашгани сабабли, полициячиларда ниқоб бўлмаслиги уларнинг аҳоли билан мулоқотини енгиллаштириши ҳақидаги қарорга келган.\n“Менинг буйруғим хизмат ўтаётган, полиция офисида ишлаётган ҳар бир ходимга тааллуқлидир”, деб маълум қилган шериф.\nШериф турмалар, мактаблар, шифохоналар ёки коронавирусга чалинганликда гумон қилинган одамлар билан ишлайдиган ходимлар учунгина ниқоб тақишга рухсат берган. Вудснинг таъкидлашича, полиция бўлимига ташриф буюрувчилар ҳам ниқобсиз бўлишлари керак. Бу бўлимга келувчиларни идентификация қилиш учун талаб этилади.\nШериф бу қарорга келишдан олдин бошқа полициячилар билан биргаликда АҚШ президенти Дональд Трамп билан телефон орқали суҳбатлашганини маълум қилган. Трампнинг ўзи ҳам анча вақт давомида ниқоб тақишдан бош тортиб келган.\nФлоридада ниқоб тақиш мажбурий ҳисобланмайди, бироқ штат АҚШда коронавирус тарқалишининг энг йирик ўчоқларидан бири бўлиб қолмоқда. Охирги икки кун ичида штатда коронавирусдан 450 дан кўпроқ одам вафот этган. Умумий ҳисобда пандемия бошидан бери Флоридада вирусдан 8,7 мингдан кўпроқ одам вафот этган, 550 мингдан кўпроқ одам унга чалинган.\n10:52 / 14.05.2022\nРеспубликачи сенатор Украинага тезкор ёрдамни тўхтатиб қўйди. Жон Маккейн уни «Путинга ишлашда» айблаганди\n11:55 / 12.05.2022\nБолгария АҚШ билан «Газпром»никидан паст нархда газ етказиб бериш бўйича келишиб олди


ОПЕКка кирувчи барча давлатлар Жазоирдаги анжуманда учрашадилар\n21:51 / 20.09.2016\nОПЕКка кирувчи барча давлатлар Жазоирда сентябрь охирида ўтадиган Халқаро энергетика анжуманида иштирок этишларини тасдиқладилар. Бу ҳақда ОПЕК бош котиби Муҳаммад Баркиндо маълум қилди.\n"Биз барча аъзоларимиз IEF’га (International energy forum) ташриф буюришни режалаштираётганлари тасдиғини олдик", деб жавоб берди Баркиндо тегишли саволга.\nХалқаро энергетика анжумани (International energy forum, IEF) 26-28 сентябрда Жазоирда бўлиб ўтади. Аввалроқ анжуман доирасида нефть қазиб олувчи мамлакатларнинг норасмий учрашуви ўтиши кутилаётгани маълум қилинганди.\nБу учрашув 28 сентябрда бўлиб ўтиши мумкин. Тахмин қилинишича, унда нефть қазиб олиш ҳажмини музлатиш бўйича музокаралар қайта бошланиши мумкин. Баҳорда Доҳада ўтган бундай музокаралар ОПЕК ичидаги турли фикрлик сабабли бесамар якунланганди.\nЖазоир ОПЕК Халқаро энергетика анжумани\nДунёнинг энг иссиқ жойларидан бирида қаторасига иккинчи йил қор ёғди\nНефть: геосиёсатнинг қайтиши


«Зарчоб-1» ва «Зарчоб-2» ГЭСлари тўлиқ қувват билан иш бошлади - Халқ сўзи\n«Зарчоб-1» ва «Зарчоб-2» ГЭСлари тўлиқ қувват билан иш бошлади\n20:19 22 Ноябрь 2021 Иқтисодиёт\nСурхондарё вилоятида гидроэнергетика соҳасини ривожлантириш, янги ГЭСлар қуриш ва мавжудларини модернизация қилиш ишлари амалга оширилмоқда.\nЎтган йили мураккаб пандемия шароитига қарамай, «Ўзбекгидроэнерго» АЖ томонидан 6 та янги қурилиш ва модернизация лойиҳалари ишга туширилди. Мазкур лойиҳаларнинг умумий қуввати 118,3 МВтни ташкил этиб, бу эса қўшимча 543 млн. кВт/соат электр энергиясини ишлаб чиқариш имконини яратди.\nЖумладан, жамият томонидан ўтган йили Cурхондарё вилояти Сариосиё туманида янгидан барпо этилган «Зарчоб-1» кичик ГЭСи ўз фаолиятини бошлаган бўлса, «Зарчоб-2» лойиҳаси ҳам муваффақиятли амалга оширилди.\n«Гидропроект» АЖ томонидан лойиҳалаштирилган ушбу кичик ГЭСи учун зарурий технологик қурилмалар Хитойнинг етакчи компанияси томонидан етказиб берилди. Қурилиш-монтаж ишлари якунлангач, созлаш ва синовдан ўтказиш ҳамда автоматик тизим бошқарувини марказлашган тарзда мувофиқлаштириш ишлари олиб борилди. Йирик сув манбаи — «Тўпаланг» сув омборидан туннель ва канал орқали ушбу кичик ГЭСга сув етказиб берилди. Босимли ҳовуздаги сув кўтариш иншоотлари шай ҳолатига келтирилгач, белгиланган тартибда синовдан ўтказилди. Синов жараёнлари муваффақиятли ўтгач, «Зарчоб-2» кичик ГЭСи фойдаланишга топширилди.\nШу муносабат билан уюштирилган тақдимот маросимида давлат ва жамоат ташкилотлари вакиллари, ГEС қурилиш-монтаж ишларида иштирок этган корхоналар иштирок этди.\nИншоотнинг расмий очилиш маросимида рамзий тугма босилиб, энг илғор технологик ускуналар ёрдамида дастлабки киловаттлар ишлаб чиқарила бошланди.\n— Ушбу иншоотларда 2019 йилдан буён «Тўпаланг Холдинг» компанияси томонидан қурилиш-монтаж олиб борилди, — дейди «Тўпаланг» ГЭС раҳбари Асрор Улуғов. — Бу ерда келгусида яна 2 та агрегат қурилади. Ҳар бирининг қуввати 72,5 МВ бўлган жами 150 МВ электр энергия ишлаб чиқариш линияси бунёд этиш бўйича амалий ҳаракат бошланган.\nАҳамиятли жиҳати шундаки, табиий ва қайта тикланувчи ресурс эвазига «Зарчоб-1», «Зарчоб-2» ГЭСлар томонидан экологик тоза ва барқарор электр энергияси ишлаб чиқарилиб, вилоят ижтимоий ва иқтисодий тармоқлари ва маҳаллий аҳолига етказиб берилади.\n— Биз Ўзбекистонда энергетика соҳасини ривожлантириш, хусусан, кўп йиллик тажрибамиз асосида гидроэлектр станцияси қурилишида қатнашаётганимиздан мамнунмиз, — дейди хитойлик менежер Сун Жианфенг. — «Зарчоб-1» ва «Зарчоб-2» кичик ГЭСларида маҳаллий корхоналар билан бирга муҳим лойиҳани амалга оширишга керишдик. Бугун ҳар икала агрегатлар тўлиқ қувват билан ишлаётир. Келгусида ҳам бу борадаги ҳамкорлигимиз давом этади.\nШу билан бирга, ҳозирда «Тўпаланг» сув манбаидан вилоят аҳолисини тоза ичимлик суви билан таъминлашга доир мегалойиҳа жадал суръатларда амалга оширилмоқда. Лойиҳа доирасида 361 км. масофага сув қувурлари тортиш ишлари олиб бориляпти. Бу тармоқ ишга туширилгач, вилоятнинг Сариосиё, Денов, Шўрчи, Қумқўрғон, Жарқўрғон, Бандихон, Қизириқ, Шеробод, Ангор, Музработ ва Термиз туманлари ҳамда Термиз шаҳридаги қарийб 2 миллион нафарга яқин аҳоли тоза ичимлик суви билан таъминланади.


ЯНГИ ЎЗБЕКИСТОННИНГ БИР ҚИСМИ БЎЛ! » Зомин туман ҳокимлиги расмий сайти\nЗомин туман ҳокимлиги » Янгиликлар » ЯНГИ ЎЗБЕКИСТОННИНГ БИР ҚИСМИ БЎЛ!\n05 август 2021 йил\nЗомин туманида бугунги кунда 94 та аҳоли пункти мавжуд бўлиб, туман кадастр бўлими томонидан уларнинг схематик хариталари ишлаб чиқилди. Тақдим этилган схематик хариталар статистика бўлими ходимлари томонидан жойларга чиққан ҳолда ўрганилиб, керакли жойларига тегишли ўзгартиришлар киритиб, туман кадастр бўлими билан ҳамкорликда ушбу хариталар такомиллаштирилиб борилмоқда. Маҳалла фуқаролар йиғинлари томонидан ҳар бир кўчага ном белгиларини ўрнатиш, ҳар бир хонадонга уй рақамлари белгиларини ўрнатиш ишлари якунига етказилмоқда. Маҳалла идоралари томонидан аҳоли пунктларида яшовчи фуқаролар рўйхатлари янгиланиб тақдим этиб борилмоқда. Бундан ташқари, рўйхатга олиш тадбирини аҳоли ўртасида кенг тарғиб қилиш мақсадида телевидение, радио орқали кўрсатув ва эшиттиришларда, аҳоли гавжум бўладиган жойлар (бозорлар, супермаркетлар ва х.к.) да ўрнатилган катта экранли монитор ва радиузелларда эълонлар бериб борилмоқда. ОАВ лар, жумладан, газета ва журналлар, ижтимоий тармоқларда, расмий веб-сайтларда мақолалар билан чиқишлар қилинмоқда. Ўрта-махсус таълими муассасаларида, умумтаълим мактабларида, маҳалла идораларида ҳамда бошқа ташкилот ва муассасаларда учрашув ва семинарлар ташкил этилиб, рўйхатга олиш тадбири юзасидан кенг тушунтириш ишлари амалга ошириб келинмоқда.\nАҲОЛИНИ РЎЙХАТГА ОЛИШГА ТАЙЁРГАРЛИК КЎРИШ ВА УНИ ЎТКАЗИШ ЮЗАСИДАН АМАЛГА ОШИРИЛАЁТГАН ИШЛАР.


Нукус шаҳрида пляж футболи бўйича ОФКнинг халқаро ўқув-курслари старт олди\n25 май,2017, 16:05 217\nБугун, 25 май куни Нукус шаҳрида пляж футболи бўйича ОФКнинг «Level 1» сертификати учун халқаро ўқув-курслари старт олди. Биринчи бор ўтказилаётган мазкур курсларда Қорақалпоғистон Республикасидан жами 19 мураббий иштирок этмоқда.\nУммонлик Толиб Ҳилол ал-Танавий ўқув-курсларини олиб бормоқда. Унга ЎФФ техник директори Шавкат Имомов ассистентлик қилаётган бўлса, координатор вазифаси Қопақалпоғистон Республикаси футбол фередацияси мутахассис Жалимов Онграбайга юклатилди.\nУшбу ўқув-курсларини ўтказишдан асосий мақсад – қатнашчиларнинг назарий ва амалий билимини ошириш. Ўқув-курслар якунида имтиҳон топшириб, ундан муваффақиятли ўтган қатнашчилар пляж футболи бўйича ОФКнинг «Level 1» ва ЎФФ лицензиясига эга бўлади.\nБолалар ва ўсмирлар ўртасида футбол мусобақалари ўтказилади 85 07.11.2017\nБиринчи лига: 34-турда хакамлар неча баҳо олишди? 297 24.10.2017\nТеглар: ЎФФ ОФК курс Нукус


Тадбиркорлар учун – қонунларда 3 та ўзгартириш | NORMA.UZ\nҚонун ҳужжатларига турли соҳаларда тадбиркорлик фаолиятини амалга оширишни соддалаштирувчи тузатишлар киритилди (3.12.2020 йилдаги ЎРҚ-653-сон Қонунга қаранг).\nБиринчи тузатиш – “Тадбиркорлик фаолияти эркинлигининг кафолатлари тўғрисида”ги Қонунга. Якка тартибдаги тадбиркорлар-ҳунармандлар кўпи билан 5 нафар шогирдни жалб қилишлари мумкин бўлган шарт бекор қилинди. Уларнинг сони энди чекланмайди.\nИккинчиси – қимматбаҳо металларни олтин изловчилар усулида кавлаб олиш учун ер қаъри участкалари, жумладан сочма олтин конларининг энг юқори ўлчамлари 1 гектардан 5 гектаргача оширилди. Тегишли ўзгартиришлар “Ер ости бойликлари тўғрисида”ги Қонунга киритилди. Қимматбаҳо металларни олтин изловчилар усулида кавлаб олиш тўғрисида батафсил – бу ерда ва бу ерда.\nВа, ниҳоят, учинчиси. Корхоналар, муассасалар ва ташкилотлар тугатилаётганда ўзларининг архив ҳужжатларини энди давлат ёки нодавлат архивларига топширишга ҳақлидирлар. Бу “Архив иши тўғрисида”ги Қонунда мустаҳкамланган. Илгари қонун бундай танлов имкониятини тақдим этмаган – ҳужжатлар фақат давлат архивига топширилган.\nҚонун “Халқ сўзи” газетасида эълон қилинган ва 4.12.2020 йилдан кучга кирди.


2019 йилда бизларни нималар кутаяпти? - 2 Января 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 24.01.2019, 07:13\nГлавная » 2019 » Январь » 2 » 2019 йилда бизларни нималар кутаяпти?\n2019 йилда бизларни нималар кутаяпти?\nТақиқланган пакетлар, камайтирилган солиқ ставкалари, оширилаётган маошлар, кучини йўқотаётган собиқ ССРИ ҳужжатлари, бир марталик умумдавлат акцияси – 2019 йилда бизларни нималар кутаяпти?\n2018 йилда Давлат дастурига, шунингдек белгилаб олинган "Йўл хариталари”га асосан қатор соҳаларда ислоҳотлар давом эттирилди, тегишли қонун ҳужжатлари қабул қилинди.\nБиз қуйида 2019 йил 1 январдан бошлаб қонунчиликда рўй берадиган айрим ўзгаришлар ҳақида эслатиб ўтамиз.\nШубҳасиз, 2019 йил 1 январдан кучга кирадиган энг муҳим янгиликлардан бири бу солиқ соҳасидаги ислоҳотлардир.\nИлгари амал қилган тартиб бўйича солиқ махсус шкала бўйича ҳисоблаб чиқилар эди. Бунда маош энг кам иш ҳақининг бир бараваридан беш бараваригача бўлса 7,5%, беш бараваридан ўн бараваригача оралиғида 16,5%, ундан юқори миқдорда ойлик олса, 22,5% солиқ ушланар, бу солиқлар миқдорининг ўзи ҳам ўсиб борувчи шкала бўйича кишини чалкаштириб юборадиган даражада мураккаблашиб кетарди. Қўшимчасига, иш ҳақидан давлатдан ташқари пенсия жамғармаси учун 8 фоизлик мажбурий суғурта тўлови ундирилар эди.\nЭндиликда эса жисмоний шахснинг даромадларидан 12 фоизли ставка бўйича солиқ солинади. Шунингдек, юридик шахслардан олинадиган фойда солиғи ставкалари қуйидаги миқдорларда белгиланди:\nюридик шахслар – 12 фоиз (илгари 14 %);\nтижорат банклари – 20 фоиз (илгари 22 %).\nДивидендлар ва фоизлар тарзида тўланадиган даромадларга 5 фоизли ставка (илгари 10 %) бўйича солиқ солинади. Яъни ушбу кўрсаткич бўйича Ўзбекистон жаҳондаги энг паст солиқ ставкасига эга бўлган давлатлардан бирига айланди. Бундан кўзланган мақсад тадбиркорларни бўш турган маблағларни омонатларга қўйишга рағбатлантириш, мамлакатда фонд бозорини ривожлантиришдир.\nБалиқчилик кластерлари йиллик балиқ етиштириш қуввати камида 50 тоннабўлган тақдирда дастлабки уч йил давомида барча солиқлар ва давлат мақсадли жамғармаларга мажбурий ажратмалардан озод этилади.\n2019 йил 1 январдан бошлаб нотариусларимиз "фаол нотариат” тизимида ишлашга ўтишади.\nМасалан, кўчмас мулкка оид битимларни тасдиқлашда электр ва газ таъминоти бўйича қарздорлик мавжуд ёки мавжуд эмаслиги ҳақида маълумотларни олиш бевосита нотариус томонидан бажарилади. Яъни қайсидир идораларга бориб соатлаб навбат кутиб "справка” олиш амалиётига чек қўйилади. Бу ҳам фуқароларимиз вақти ва нақдини тежаб, ортиқча асаббузарликларнинг олдини олади.\nБундан ташқари 1 январдан бошлаб:\nфуқаролар ўртасида тузилган бино (уй-жой, квартира) ёки унинг бир қисмини ижарага бериш шартномасини нотариал тасдиқлаш шартлиги ҳақидаги талаб ўз кучини йўқотади;\nнотариал тартибда тасдиқланадиган битим лойиҳасини мустақил тайёрлаган шахслар ҳуқуқий ҳамда техник тусдаги хизматлар учун ҳақ тўлашдан озод этилади;\nнотариал ҳаракатни амалга ошириш чоғида нотариуслар томонидан аудио ва видеоёзув воситаларидан фойдаланилиши мумкин;\nбитимлар, аризалар ва бошқа ҳужжатлар тарафлар томонидан бармоқ изларини олиш йўли билан тасдиқланиши мумкин;\nфуқаро қандайдир сабабларга кўра (жисмоний нуқсони, касаллиги туфайли ва ҳ.к.) битим, ариза ёки бошқа ҳужжатни ўз қўли билан имзолай олмаган ҳолларда нотариус видеоёзув воситаларидан фойдаланади;\nнотариал идораларга электрон мурожаат қилиши мумкин, бунда мурожаат электрон рақамли имзо билан тасдиқланган бўлиши лозим;\nуй-жой, бино, иншоот ёки иморатни бошқа шахсга ўтказиш ва гаровга қўйиш тўғрисидаги битимларни исталган нотариал идорада амалга ошириш мумкин (илгари фақат шу мол-мулк жойлашган ҳудуддаги нотариус томонидан тасдиқланар эди).\nМеҳнат ва ижтимоий муносабатлар\nМеҳнат ва ижтимоий соҳада ҳам 2019 йил 1 январдан бошлаб бизни қатор янгиликлар кутиб турибди.\nМасалан, педагог ходимларнинг ойлик иш ҳақлари янада оширилади. Хусусан, ойлик иш ҳақлари 2019 йил 1 январдан олий тоифали ўқитувчилар учун 1,25 бараварга, биринчи тоифали ўқитувчилар учун 1,2 бараварга, иккинчи тоифали ўқитувчилар учун 1,15 бараварга, мутахассис ўқитувчилар учун 1,1 бараварга, директор, унинг ўринбосарлари, ахборот-ресурс маркази (кутубхона) мудирлари ва кутубхоначилари учун 1,1 бараварга оширилади.\nИлмий-тадқиқот муассасалари раҳбар ва илмий, муҳандис-техник ходимлари, шунингдек, олий таълим муассасаларининг раҳбар ходимлари ва профессор-ўқитувчилар таркибининг иш ҳақи миқдори ҳам 20 фоизга кўпаяди.\nМеҳнатга ҳақ тўлашнинг ягона тариф сеткаси қайта кўриб чиқилади. Бунда меҳнатга ҳақ тўлаш ягона тариф сеткасининг қуйи разрядлари тариф коэффициентларини ўртача 10 фоизга, шу жумладан, 1-разряд бўйича 15 фоизга, 2-разряд бўйича 10 фоизга ва 3-разряд бўйича 5 фоизга ошириш орқали меҳнатига кам ҳақ тўланадиган ходимларнинг иш ҳақи миқдорини ошириш назарда тутилади.\nМеҳнат стажларини ҳисобга олишни қоғоз кўринишда юритиш амалиётидан воз кечилади, бу соҳада ҳам электрон тизим жорий этилади.\nИшловчи пенсионерларимизга пенсияни тўлиқ тўлаш бўйича норма ҳам 2019 йил 1 январдан кучга киради.\nТадбиркорлар учун ҳам қатор енгилликлар берилади.\nЖумладан, 2019 йил 1 январдан кўчма савдо учун рухсатнома олиш шартлиги ҳақидаги талаб бекор қилинади. Худди шундай улгуржи савдо фаолиятини ҳеч қандай лицензиясиз амалга оширишга рухсат берилади. Давлат улуши 50 фоиздан кам бўлган корхоналар учун ички бозорда маҳсулот ёки хизмат учун 15 фоиз тўловни олдиндан амалга амалга оширишга доир архаик талабдан ҳам воз кечилади. Чўчқа гўшти, уй паррандаси гўшти, ўсимлик ёғи, шакар, нон-булка маҳсулотлари, вольфрам рудалари, ипак чиқиндилари экспортига қўйилган чекловлар ҳам бекор қилинади.\nБундан ташқари, 2019 йил 1 январдан бошлаб жисмоний шахсларга тегишли енгил автотранспорт воситаларини мажбурий техник кўрикдан ўтказиш бўйича хизматларни тадбиркорлик субъектлари — юридик шахслар томонидан кўрсатилишига рухсат берилади.\nТекширувларни электрон рўйхатга олиш ягона тизимининг тўлиқ версиясиишга туширилади. Унда тадбиркорларни текшириш бўйича қабул қилинган қарорларнинг асослилигини ўрганиш,тадбиркорларга ўтказилаётган текширув ҳақидаги ахборотни қисқа хабар (SMS) кўринишида ҳамда реал вақт режимида Интернет тармоғи орқали олиш имконияти ҳам мавжуд бўлади.\n2019 йил 1 январдан Мажбурий тартибда сертификатланадиган, Ўзбекистон Республикаси ҳудудида ишлаб чиқариладиган ва унга олиб кириладиган маҳсулотлар турлари рўйхати кенгайтирилди.\nЯъни, эндиликда темир ёки пўлат симлар, бурчак ва бошқа шакл берилган, махсус темирдан ёки пўлатдан ишланган профиллар, коррозияга чидамли яримтайёр пўлатли ишланмалар, пўлатдан енгил ўралган симлар ва бошқа маҳсулотлар мажбурий тартибда сертификатланиши лозим бўлади.\nНизоларни ҳал этиш\n2019 йил 1 январдан "Медиация тўғрисида”ги Қонун кучга киради.\nҚонунга мувофиқ, келиб чиққан низони тарафларнинг ўзаро мақбул қарорга эришиш мақсадидаги ихтиёрий розилиги асосида учинчи шахс кўмагида ҳал қилиш усули медиация ҳисобланади.\nҚонуннинг мақсади ҳам Ўзбекистонда низоларни тартибга солишнинг муқобил усулларини ривожлантириш учун ҳуқуқий шарт-шароитлар яратишдан, суд тизимига тушадиган иш ҳажмини камайтиришдан иборат.\n2019 йил 1 январдан бошлаб Ўзбекистон ҳудудида 1993 йил 17 июнгача қабул қилинган умуммажбурий идоравий ҳужжатлар, шу жумладан собиқ иттифоқнинг идоравий ҳужжатлари ўз кучини йўқотади. Собиқ иттифоқ даврида қабул қилинган ҳозирда амалда бўлиб турган 171 та ҳужжатнинг ўрнига замонавий талабларга мос келувчи 56 та янги Қонун ҳужжати қабул қилинади.\nЖазони ижро этиш\nЖазони ижро этиш муассасаларида, тўлиқ ижтимоий мослаштириш мақсадида маҳкумларни тизимли ўрганиш ва уларнинг онгини ўзгартиришга қаратилган тарбиявий ишларнинг ягона комплекс тизими жорий этилади.\nБунинг учун, 2019 йил 1 январдан бошлаб Ички ишлар вазирлиги тизимида Пробация хизмати ва тегишлича унинг ҳудудий бўлинмалари ташкил этилади.\nМаҳкумларга шахсий ҳужжатларни тиклаш ва паспорт олишда ёрдам кўрсатилади, уларнинг пенсия суғуртаси, меҳнат дафтарчасини расмийлаштириш шахс жазони ижро этиш муассасаларидан озод қилингунга қадар амалга ошириш бўйича талаблар ҳам кучга киради.\n2019 йил 1 январдан бошлаб Аллергик касалликларни эрта аниқлаш учун 18 ёшга тўлмаган ва хавф остида бўлган болаларни текшириш бўйича бир марталик умумдавлат акциясига старт берилади. Бундан кўзланган асосий мақсад ихтисослаштирилган аллергологик ёрдам кўрсатишни такомиллаштириш, унинг сифатини яхшилаш ва ундан фойдаланиш имкониятларини кенгайтиришдир.\nШу билан биргаликда, 2019 йил 1 январдан бир қатор тақиқлар ҳам кучга киради.\nМасалан, эндиликда полимер плёнкали пакетларни бепул бериш, уларнинг нархини товарлар нархига қўшиш, шунингдек, уларни ўз тан нархидан паст нархларда сотиш, қалинлиги 40 микрондан кам бўлган полимер плёнкали пакетларни ишлаб чиқариш, полимер плёнкали пакетларни олиб кириш тақиқланади.\nБундан ташқари якка тартибдаги тадбиркорлар қурилиш материаллари, цемент, шифер, ёғоч ва ёғоч маҳсулотларини чакана сотиш билан шуғуллана олмайди. Ушбу маҳсулотларни сотиш учун албатта юридик шахс ташкил этиш лозим.\nАлюминий (пластик) профилдан эшик, дераза ва бошқа буюмлар тайёрлаш, автотранспорт воситаларини ювиш каби фаолият турлари билан шуғулланиш учун ҳам албатта юридик шахс ташкил этиш лозим бўлади.\nТаъкидлаб ўтиш лозимки, мазкур ўзгартиришларга сабаб бўлган энг муҳим жиҳат тадбиркорлар томонидан солиқдан қочиш учун турли қонун бузилиши ҳолатларига йўл қуйилганлигидир. Хусусан, автотранспорт воситаларини ювиш фаолиятини ташкил этган тадбиркорлар қўлида амалда ўнлаб шахслар ишлайди. Лекин ушбу тадбиркор ЯТТ сифатида рўйхатдан ўтгани сабабли, улар аслида тўлаши керак бўлган солиқнинг ярмини ҳам тўламайдилар.\nАмалдаги қонунчиликка мувофиқ якка тартибдаги тадбиркорлик жисмоний шахс томонидан амалга оширилади. Бунда ЯТТ 3 кишигача шахсни ёллаши мумкин.\nЯъни, моҳиятан ҳам юқорида кўрсатиб ўтилган фаолият турлари билан ЯТТ шуғуллана олмайди. Масалан, маълумотларга кўра, алюминий (пластик) профилдан эшик, дераза ва бошқа буюмлар тайёрлаш билан шуғулланувчи цехда ўртача 5 ‒ 15 киши фаолият юритади.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 17 | Добавил: Sherlaruz.CoM | Рейтинг: 0.0/0\n>>> Дмитрий ДЮЖЕВ: "ЯНА ВА ЯНА ОРТГА – ТОШКЕНТГА ҚАЙТГИМ КЕЛАВЕРАДИ"


Эрон мухолифати яна намойишга тайёр\n17 май 2021, Тошкент вақти: 18:01\n18 сенябр “Қуддус куни” арафасида халқаро ҳамжамият нигоҳи яна Эронга бурилмоқда.\nЭрон мухолифати Фаластин халқини қўллаш мақсадида ҳар йил ўтказиладиган “Қуддус куни”да мавжуд режимга нисбатан халқ норозилигини яна бир бор сиртга чиқаришга уринмоқда.\nЭрон Ислом жумҳурияти асосчиси Оятуллоҳ Руҳуллоҳ Ҳомайний Фаластин халқига бирдамлик тариқасида ҳар йили Рамазон ойининг тўртинчи жума кунини “Қуддус куни” деб эълон қилган. Бироқ бу йилги “Қуддус куни” Фаластинга бирдамликдан кўра¸ Эрон жамиятида ичида давом этаëтган сиёсий бўҳрон ифодасига айланмоқда.\nҲукумат томонидан огоҳлантирилганига қарамай, Эрон мухолифатининг уч етакчиси - президентликка собиқ номзодлар Ҳусайн Мусавий, Меҳди Каррубий ва собиқ президент Муҳаммад Хотамий “Қуддус куни” тадбирида қатнашишларини эълон қилди. Ўз навбатида бу мухолифатдаги “Яшил ҳаракт” аъзоларини рағбатлантирмай қолмади.\n“Қуддус куни”да жума намозига имомлик қилиш вазифаси¸анъанага кўра¸ Эрон собиқ президенти Али Акбар Ҳошимий Рафсанжонийга топшириб келинган. Аммо мухолифатни қўллаб-қувватлагани учун Рафсанжоний бу йилги тадбирга яқинлаштирилмади. Унинг ўрнига жума намозидан олдинги маърузани ашаддий консерватор уламолардан бири Аҳмад Ҳотамий ва президент Маҳмуд Аҳмадийнажод бирин-кетин ўқийдиган бўлди.\nЭрон раҳбарлари¸ жумладан мамлакат полицияси бошлиғи Исмоил Аҳмадий Муғадам¸ мухолифатни “Қуддус куни” тадбирини барбод қилмасликка чақирдилар.\nЎтган жума куни Эрон Олий руҳонийси Оятуллоҳ Али Ҳоманайи ҳам мухолифатни бундай ҳаракат оқибатларидан огоҳлантирган эди.\n- Қуддус куни Қуддус масаласи билан боғлиқ. У Эрон халқи бирлигининг тимсолидир. Бу куни кимларнингдир тартибсизлик келтириб чиқариши мумкинлигидан огоҳ бўлинг, деган эди Ҳоманайи.\nШунга қарамай, президент Маҳмуд Аҳмадийнажод мухолифлари “Қуддус куни”ни “яшиллар” норозилигига айлантиришни ваъда қилди.\n18 сентябр кунги тадбирга тайёргарлик доирасида мухолифат аъзолари “Ғазо эмас, Ливан эмас, жоним Эронга фидо!” каби шиорларни ёзиб¸ намойишда кўтариб чиқишга тайёрлаб қўйган.\nОзодлик суҳбатлашган ислоҳотчи журналист Муҳаддад Содиқ Жаводий Ҳисор мухолифатнинг “Қуддус куни”дан ҳукумат босимига қаршилик кўрсатишга тайёрлигини намойиш қилишда фойдаланиши мумкинлигини айтади.\n- Агар одамлар намойишга тайёргарлик билан¸ якдил бўлиб келсалар¸ Теҳрон ва бошқа шаҳарларда кўрганимиз каби мухолифат ўзининг катта куч эканини яна бир бор кўрсатиши мумкин, дейди ислоҳотчи журналист.\nСўнгги кунларда Эроннинг қатор шаҳарларида аҳоли интернет сайтлари, деворларга ёпиштирилган шиорлар ва тарқатилган варақалар орқали намойишга чиқишга даъват қилинмоқда.\nМухолифат тайёрланган видеолавҳалардан бирида ёш аёлнинг “Қуддус куни” муносабати билан мухолифат тарқатган варақани автобусда ўқиб кетаётгани тасвирланган.\n- Мен оталаримизни, оналаримизни, масъулиятни ҳис қилган барча эронликларни 18 сентябр, жума кунги норозилик намойишида қатнашишга чақираман, дейди ўз мурожаатида эронлик аёл.\nТадбирда мухолифат ва ҳукумат тарафдорлари ўртасида яна тўқнашув содир бўлиши мумкинлиги эҳтимолдан соқит қилинмаётир. Шу боис мухолифат намойишини тарқатиш учун ҳукумат ўз жосусларини ишга солиши мумкинлиги борасида хавотир билдирилмоқда.\nМухолифат сўнгги бор 17 июлда Акбар Рафсанжоний жума намозини ўқиганидан кейин оммавий намойиш ўтказган эди. Ўшанда Теҳрон кўчаларида юриш қилган ўн минглаб эронликлар президент Маҳмуд Аҳмадийнажод ва Оятуллоҳ Али Ҳоманайига қарши шиорларни кўтариб чиққан эди.\nТаҳлилчилар фикрича, мухолифатдаги “Яшил ҳаракат” аъзоларининг норозилик намойишлари Эрон ҳукумати ҳамда аҳолининг катта қисми ўртасидаги қарама-қаршилик кучайиб бораётганидан далолатдир.\nАммо президент Маҳмуд Аҳмадийнажод ¸ ўз ҳукумати Эроннинг кейинги 20 йиллик тарихидаги энг легитим ҳукумати эканини таъкидлаб келмоқда.


Россиянинг Карелия ўлкасидаги кўлда бўрон вақтида қайиқ ағдарилиши туфайли 11 бола ҳалок бўлди\n17:03 / 19.06.2016\nРоссиянинг Карелия ўлкаси ҳудудидаги Сямозеро кўлида кучли бўрон туришидан кейин сайёҳлар қайиғи ағдарилиб кетиши оқибатида 11 бола ҳалок бўлди. Яна 2 боланинг тақдири номаълумлигича қолмоқда. Бу ҳақда ТАСС агентлиги маҳаллий полицияга асосланиб хабар тарқатган.\nБолаларнинг ёши 12 ёшдан 15 ёшгача бўлган. Уларнинг барчаси Москвадан таътилни ўтказиш учун Карелияга келганди.\nХабар қилинишича, бугун кўлда бўрон бошлангач 2та қайиққа минган 49 кишидан иборат гуруҳ йўқолиб қолган. Қайиқлардан бири қутқарув хизматидагилар томонидан қутқарилган. Бу қайиқда 11 бола бўлган. Деярли музлаб қолган болаларга тез тиббий ёрдам кўрсатилган.\nЎлка ФВВ қидирув ишларига 22 киши ҳамда 13та махсус техникани ўз таркибига олган қутқарув гуруҳини жалб этган.\nВоқеа жойида Ми-8 и Ка-32 вертолётлари иш олиб бормоқда.


Павлуснинг жияни жасоратли бўлган | Фарзандларингизга таълим беринг\nКелинг, тоғасининг ҳаётини сақлаб қолган йигит ҳақида билиб олайлик. Бу йигитнинг тоғаси ҳаворий Павлус эди. Биз унинг исмини билмаймиз, лекин у ўзгача жасоратни намоён этганини биламиз. Хўш, у нима қилгани ҳақида билмоқчимисиз? ~\nПавлус Исо ҳақида ваъз қилгани учун ҳибсга олиниб, Қуддусдаги қамоққа ташланган эди. Баъзи ёмон одамлар Павлусдан нафратланишарди, шу сабабли, уни ўлдириш режасини тузишибди. Улар шундай дейишибди: «Мингбошидан аскарларини юбориб, Павлусни келтиришини сўрайлик. Биз эса йўл бўйида яшириниб турамиз ва Павлус ўтиб кетаётганида уни ўлдирамиз!»\nУ Павлусга ва мингбошига ёвуз одамларнинг режасини айтиб беряпти\nПавлуснинг жияни ушбу режа ҳақида эшитиб қолибди. Энди у нима қилар экан? У қамоққа бориб, Павлусга бу ҳақида айтиб берибди. Шу заҳотиёқ Павлус уни мингбошининг олдига юбориб, уларнинг ёвуз режаси ҳақида айтиб беришни сўрабди. Нима деб ўйлайсиз, Павлуснинг жияни учун мингбошига гапириш осон бўлганми? ~ Йўқ, чунки мингбоши жуда обрўли киши эди. Лекин бунга қарамай, Павлуснинг жияни жасорат ила ҳаммасини мингбошига гапириб берибди.\nМингбоши нима қилиш кераклигини аниқ биларди. Павлусни ҳимоя қилиш учун у 500 га яқин аскардан иборат бўлган қўшинни йиғиб, шу кечанинг ўзидаёқ Павлусни Кесарияга олиб кетишларини буюрибди. Қизиқ, Павлуснинг ҳаёти сақланиб қолдими? ~ Ҳа, чунки ёмон одамларнинг ҳужум қилиш режаси амалга ошмади!\nУшбу ҳикоядан қандай сабоқ олишингиз мумкин? ~ Павлуснинг жиянига ўхшаб, сиз ҳам жасоратли бўла оласиз. Бошқаларга Яҳова ҳақида гапирганимизда жасоратли бўлишимиз керак. Сиз ҳам жасоратли бўлиб, Яҳова ҳақида гапиришда давом этасизми? ~ Агар шундай қилсангиз, кимнингдир ҳаётини сақлаб қолишингиз мумкин.\nМатто 24:14; 28:18–20\n1 Тимўтийга 4:16\nБаъзи ёмон одамлар Павлусга қарши қандай режа тузишган?\nПавлуснинг жияни нима қилган? Нега буни жасоратли ҳаракат деса бўлади?\nҚандай қилиб сиз Павлуснинг жиянига ўхшаб жасоратли бўлишингиз мумкин?


Марказий Осиё президентлари учрашиш учун Тошкентга кела бошлади\n14 апрел 2021, Тошкент вақти: 04:06\nНазарбоевнинг Тошкент аэропортида 28 ноябрь куни кутиб олиниши.\nТошкентда 29 ноябрь куни Марказий Осиё давлатлари раҳбарларининг иккинчи маслаҳат учрашуви ўтказилади.\nРасмий хабарда айтилишича, мазкур учрашувда иштирок этиш учун 28 ноябрь куни кечқурун Қозоғистоннинг собиқ президенти Нурсултон Назарбоев Тошкентга келди.\nТошкент халқаро аэропортида Назарбоевни Ўзбекистон бош вазири Абдулла Арипов кутиб олган.\n28 ноябрь куни учрашувда иштирок этиш учун Тожикистон президенти Эмомали Раҳмон Тошкентга келган..\nАввалроқ Тошкентга Туркманистон президенти Гурбангули Бердимуҳамедов ҳам амалий ташриф билан келгани хабар қилинган эди. У президент Шавкат Мирзиёев билан учрашув ўтказди. Лекин Гурбангули Бердимуҳамедов маслаҳат учрашувида иштирок этадими, йўқми ҳозирча номаълум.\n2018 йилнинг март ойида Остона (ҳозирги Нур-Султон)да Марказий Осиё давлатлари раҳбарларининг биринчи маслаҳат учрашуви бўлиб ўтган.\nИккинчи маслаҳат учрашуви 2019 йил мартида Тошкентда ўтказилиши режалаштирилганди. Бироқ Ўзбекистон Ташқи ишлар вазирлиги июль ойида учрашув кузда ўтказилишини билдирган, аммо учрашувнинг аниқ кунини маълум қилмаган эди.\nЎзбекистон президенти Шавкат Мирзиёев 2017 йил сентябрида БМТ Бош Ассамблеясининг 72-сессиясида сўзлаган нутқида минтақа давлатлари раҳбарларининг норасмий учрашувини ташкил этиш ғоясини олға сурган эди.


Мадуро мухолифат билан музокараларни муваффақиятли деб атади\n12:16 / 16.09.2017\nВенесуэла президенти Николас Мадуро Доминикан Республикасидаги Венесуэла ҳукумати ва мухолифати ўртасидаги сўнгги музокараларни муваффақиятли, деб атади. Бу ҳақда Latin American Herald Tribune хабар бермоқда.\n«Биз бир ҳафталик музокаралардан сўнг, Венесуэла делегацияси ва мухолифат ўртасида тинчлик, биргаликда ҳаёт кечириш ва суверенитет тўғрисидаги келишувга эришишга яқин келдик. Биз жуда яқинмиз», - дея изоҳ берган Мадуро музокаралар якунига.\nШунингдек, у Доминикан президенти Данило Мединага музокараларни ташкиллаштиришда ёрдам бергани учун миннатдорчилик билдирди.\nАввалроқ Венесуэла бош прокурорига ўлдириш билан таҳдид қилишгани хабар қилинганди.


Архивы ЧЕЧАК КАСАЛЛИГИ ⋆ WWW.SAVOL-JAVOB.COM\nЧечак асосан юқумли касаллик бўлиб, агар уйда болаларнинг бирига чиқса, ҳаммасига юқиши мумкин. Чечак касаллиги қувватсиз, қонда хилти бор, балғам остида суюқлик кўплигидан жигар, талоғида тўсиқ бўлган болаларга тез юқади. Чечак етти кундан ўн кунгача тозаланади. Чечак чиққан одам чўмилмаслиги, аччиқ, шўр, ёғли овқатлар емаслиги керак. Чечакнинг белгилари танада қичишиш, ҳолсизлик, иштаҳа бўғилиши, иссиқ кўтарилиши …\nЧЕЧАК КАСАЛЛИГИ Читать полностью »


Башар Асад Сурияда муддатдан олдин президентлик сайловлари ўтказилиши мумкинлигини айтди\n20:09 / 12.02.2017\nСурия президенти Башар Асад Сурияда муддатдан олдин президентлик сайловлари ўтказилиши мумкинлигини айтди. У бу ҳақда Yahoo News ахборот порталига берган интервьюсида айтди. Асаднинг айтишича, бироқ "бу ҳақда гапиришга эрта". Аввал парламент сайловлари ўтиши ва миллий бирдамлик ҳукумати яратилиши лозим. Аммо террорчилар устидан ғалаба қозонмасдан буни амалга ошириб бўлмайди.\nАсад, шунингдек, ИШИДга қарши курашда энг кўп улушни Ғарб давлатлари коалицияси эмас, балки Россия киритаётганини айтди.\n"Ироқдаги уруш ИШИДнинг пайдо бўлишига олиб келди. ИШИДни ким яратган? Мен яратдимми? Балки сиздир? Биз террорчиларга пул бермаганмиз, уларни қўллаб-қувватламаганмиз. Сизнинг давлатингиз эса қўллаб-қувватлади. Буюк Британия ва Франция ҳам. ИШИД эса АҚШ эмас, балки Россия аралашувидан кейин мағлуб бўла бошлади. Руслар уларга ҳужум қилиб, уларни яксон қила олдилар", деб айтди Асад.\nАсад АҚШ ИШИДга қарши олиб бораётган кампанияни "пардозлаш" деб айтди. Асаднинг айтишича, Сурия Россиядан террорчиликка қарши курашга қўшилишни сўраганда "руслар бу масалага самимий ёндошганлар". Асаднинг таъкидлашича, агар америкаликлар ҳам шундай самимий бўлсалар, унда Дамашқ ҳам уларнинг ва исталган бошқа давлатнинг бу курашдаги иштирокини қўллаб-қувватлайди.\nСурия президентлик сайловлари Башар асад


3 D принтерлар - SanjarSaid\n2 й. аввал\tЖамият, Илм-фан58\nНазариядан тайёр маҳсулотгача\nБиз шу вақтга қадар чоп этувчи қурилмалар сифатида одатдаги матнларни нашрдан чиқарувчи принтерларни тушунар эдик. Ҳозирги кунда эса улар қаторига тобора оммалашиб бораётган 3D-принтерларни ҳам киритиш мумкин. Илмий манбаларда мазкур ускунага рақамли 3D-модел асосида физик объектларни яратувчи қурилма сифатида таъриф берилган.\n3D-принтерлар тарихига назар\nЎтган асрнинг 90-йилларида дунё иқтисодиётида мураккаб ва қизиқарли вазият юзага келди. Рақобатчи компаниялар нафақат маҳсулотлар истеъмолчилари учун курашни бошлашди, балки уларнинг ҳар қандай талаб ва истакларини тўла-тўкис қондиришга ҳам киришдилар. Ўша вақтларда маҳсулотларни қисқа фурсатда, камхарж тайёрлаш усул ва воситалари ҳам яратила бошландики, бу ҳолат янги турдаги 3D чоп этиш қурилмаларининг яратилишига ҳам хизмат қилди.\nСтереолитография технологияси асосида ишловчи 3D-принтерларининг энг дастлабки кўриниши 1986 йили Чарльз Халл номига патентланган. Чарльз Халл дарҳол ўзининг 3D Systems компаниясига асос солди ва 1988 йилдан бошлаб “SLA-250” номи остида 3D-принтерларини оммавий равишда ишлаб чиқара бошлади.\n1990 йилга келиб Stratasys компанияси асосчиси бўлган Скотт Крамп томонидан илк лазерли 3D-принтерлари ишлаб чиқарилиши йўлга қўйилди.\nБугунги кўринишдаги 3D-принтерлари тарихи эса 1993 йилдан бошланди, десак муболаға бўлмайди. Solidscape компанияси тақдим этган принтерлар жисмларнинг уч ўлчамли нусхасини яратишга қодир эди. 1995 йили Массачусетс технология институтининг икки талабаси яратган 3D-принтер йирик ҳажмли тасвирни одатдагидек қоғозга эмас, балки махсус идишга уч ўлчамда чоп этишди. Шу вақтдан бошлаб амалиётда 3D-чоп этиш, 3D-принтер деган атамалар кенг қўлланила бошланди.\nСуюқ фотополимерли пластик асосида чоп этувчи PolyJet деб ном олган технологиянинг яратилиши 3D-принтерлар соҳасида катта ўзгаришлар ясади. Бунда махсус дастак фотополимер қатлами ёрдамида керакли тасвирни устма-уст чизади. Ультрабинафшаранг лазер нурлари эса уни дарҳол совутиб, қотириб боради.\nМазкур усул кўп жиҳатлари билан устунликка эришди: унинг таннархи бирмунча арзон бўлиб, яратилажак модель ва унинг таркибий қисмларини юқори аниқликда тайёрлашга эришилди.\nВақт ўтиши билан 3D-чоп этиш саноати жадаллик билан ривожланди, 3D-принтерлар ишлаб чиқарувчи кўплаб компаниялар ташкил этилди. Кучли рақобат муҳитида принтерлар сифати ва имкониятлари ортиши баробарида, ҳажми ва баҳоси ҳам сезиларли даражада камайди. Ҳозирги пайтда замонавий уч ўлчамли принтерларнинг ҳажми, ташқи кўриниши одатий принтерлардан деярли фарқ қилмайди.\nТез, арзон ва сифатли\n3D-принтерлар асосан турли хил хомашёлардан қаттиқ жисмларни ишлаб чиқаришга мосланган бўлиб, бундай ускуналар қатламларни икки хил шаклда ҳосил қилади: биринчиси, лазер стереолитография усули бўлиб, бунда махсус суюқ фотополимерли пластик моддаси мунтазам равишда, пикселма пиксел аввалдан белгилаб олинган фотоқолип асосига жойлаштирилади ва ультрабинафшаранг лазер нури ёрдамида совутилади. Натижада суюқ полимер қаттиқ ва мустаҳкам пластикка айланиб боради.\nИккинчи усулда эса лазер метал ёки пластика кукунини яратилаётган жисм шаклида қотириб, мустаҳкамлаб боради. Бунда детал устма-уст тахланган ва бир-бирига елимланган кўплаб қатламлардан ташкил топади. Буюм тайёр бўлгач, секин-асталик билан совийди. Қизиш учун зарур бўлган қувватни ҳосил қилиш мақсадида ишчи камера ҳарорати хомашё ҳароратидан бир оз пастроқ ушлаб турилади. Оксидланиш жараёни бўлмаслиги учун эса барча ишлар кислородсиз муҳитда олиб борилади.\nБиопринтерлар эса жарроҳлик амалиёти ёрдамида кўчириб ўтқазилиши кутилаётган аъзоларни тармоқ (ўзак) ҳужайралар ёрдамида 3D шаклда чоп этишга мўлжалланган. Ушбу жараёнда ҳужайраларнинг бўлиниши, уларнинг ҳажми ва вазифалари табиий равишда амалга ошиб бораверади.\nАйни пайтда 3D принтерлар асосан кам сонда ишлаб чиқарилувчи маҳсулотларни арзон нархда ва қисқа фурсатлар ичида тайёрлаш мақсадида қўлланилади. Бирор соҳада ўта зарур бўлган, бироқ кам сонда ишлаб чиқарилувчи маҳсулот ҳамда эҳтиёт қисмларни тайёрлаш иқтисодий жиҳатдан катта харажатларни талаб этади. Тасаввур қилинг, бир-икки донагина керак бўлган эҳтиёт қисмни ясаш учун заводлар бунёд этиш, ўнлаб, юзлаб кишиларни бунинг учун банд қилиш қанчалик машаққатли. Ана шундай мураккабликларни 3D-принтерлар ёрдамида осонгина ҳал этиш мумкин.\nЯқин кунларгача 3D-принтерларнинг ўз-ўзини чоп этиши ақлга сиғмас ҳодиса эди. Бироқ RepRap лойиҳаси доирасида Англиядаги Бата университети муҳандислари томонидан олиб борилаётган изланишлар натижасида айни пайтда 3D-принтерлар ўз эҳтиёж қисмларининг қарийб ярмини чоп этмоқда.\nБарча соҳа учун зарур\nУч ўлчамли чоп этиш технологиялари борасида эришилган оламшумул ютуқлар 3D-принтерларнинг кўплаб соҳаларда қўлланилишига сабаб бўлмоқда. Мазкур замонавий технология ҳаётимизнинг қарийб барча жабҳаларига кириб бориши, оғиримизни енгил қилиши мумкин. Тасаввур қилинг: ошхонангизда турган принтерга керакли таомнинг номини киритасиз, бир зумда сиз истаган овқат дастурхонингизда муҳайё бўлади. Ҳа, бу кечаги ширин хаёл ёки ушалмас орзу эмас. Корнель университети мутахассислари яратган «Solid Freeform Fabrication» технологияси бу борада дастлабки амалий натижалардан бири бўлди. Бунда 3D-принтернинг «бўёғи» вазифасини озиқ-овқат саноатида кенг қўлланилувчи гидроколлоидлар, яъни гидрофил полимерлар бажаради. Олимлар шу усулда шоколад, печенье, олма, пишлоқ, зефир, нон, банан ва бошқа кўплаб озиқ-овқат маҳсулотларини чоп этиб кўришди. Ушбу қурилма ҳозирча тажриба-синов жараёнида бўлса ҳам, яқин 20-30 йиллар ичида оммавий равишда қўлланилишига ишониш мумкин.\nАйни пайтда 3D –принтерлар архитектура ва қурилиш, ишлаб чиқариш ва қадоқлаш, сувенир ва қимматбаҳо буюмлар тайёрлашда, таълим ва тиббиёт, полиграфия, реклама сингари соҳаларда катта ёрдам бермоқда. Жумладан, архитектура соҳасида 3D-принтерлар бино ва иншоот макетларини тайёрлашда кенг қўлланилмоқда. Бунда принтерлар бутун бошли аҳоли пунктларининг барча тузилмалари — уйлар, йўллар, ёритиш тизимлари ва дарахтларини митти ҳажмларда чоп этмоқда. Макетларнинг арзон гипс ёрдамида тайёрланиши улар нархининг арзонлашувига хизмат қилаётгани эса келгусида бинолар таннархига ҳам ижобий таъсир кўрсатиши шубҳасиз.\nЖанубий Калифорния университети муҳандислари эса йирик ҳажмли қурилиш объектларини барпо этишда қўлланилувчи 3D-принтерлари тизимини ишлаб чиқишди. Мазкур янги технология қурилиш кранлари услубида ишлайди. Яъни, 3D-принтер цемент ёрдамида бино деворларини яхлит равишда кўтаришни бошлайди. Тажрибалар жараёнида икки вқаватли бино 3D-принтер ёрдамида 20 соат ичида қуриб битказилди. Қурувчиларга эса фақатгина эшик ва деразаларни ўрнатиш ва ички безак ишлари қолди.\nТўқима ва инсон аъзолари ҳам чоп этилмоқда\nИлм-фан тараққиёти ҳаттоки инсон аъзоларини техника ёрдамида чоп этилишига ҳам туртки бўлмоқда. Бир қарашда жонли тана аъзоларининг чоп этилиши имконсиздек кўринади. Бироқ замон билан ҳамнафас илгарилаётган шифо масканларида аллақачон янги чоп этилган аъзолар инсонларга ҳаёт бахш этмоқда. 3D-принтерларда тана аъзоларини чоп этишнинг назарий асослари тиббиёт олийгоҳларининг ўқув дастурларига киритилган. Ана шундай аъзо ва тўқималар амалиётда қанчадан-қанча беморларнинг саломатлигини тиклашига сабаб бўлди.\nАввал таъкидлаганимиздек, 3D-принтерлар маҳсулотни қаватма-қаватчоп этиб боради. Ана шундай PLA ёки ABS 3D-технологияларидан фарқли равишда тиббиётда жонли тўқималарни чоп этишда махсус гелсимон массага жойлаштирилган тирик ҳужайралардан фойдаланилади. Тўқима ёки аъзолар танага жойлаштирилгач, мазкур ҳужайралар ўсади ва ривожланишни бошлайди. Вақт ўтиши билан улар жонли тўқима, суяк ва ҳаттоки бутун бошли аъзога айланади.\nҲозирча бундай чоп этиш тижорий мақсадларда фойдаланиш даражасига етмаган бўлса ҳам, мазкур соҳада яхшигина натижалар қўлга киритилмоқда. Яқиндагина Пенсильвания университетининг бир гуруҳ биомуҳандислари RepRap 3D-принтерлари ёрдамида жонли қон томирларини чоп этишди.\nWakeForest регенератив тиббиёт институти жарроҳи Энтони Атала ва унинг жамоаси инсон аъзоларининг 3D-чоп этилиши соҳасида сезиларли қадам ташлади. У жонли ҳужайралардан фойдаланган ҳолда жигар тўқималарини чоп этди. Айни пайтда мазкур институт томонидан 30дан зиёд тўқима ва бутун бошли аъзолар чоп этилмоқда. Шуниси аҳамиятлики, бутун жаҳондаги биомуҳандислари якдиллик билан чоп этилган тана аъзолари беморнинг шахсий ҳужайраларидан олинишини таъкидлашмоқда.\nНавбатда — 3D-автомобил\nUrbee 2 — 3D-принтер орқали чоп этилган автомобил номb. У уч ғилдирак ва икки ўриндиқли бўлиб, вазни 550 килограммни ташкил этади. 7 литр сиғимли двигател билан таъминланган автомобиль олдига қўйилган энг муҳим вазифа — 2015 йилга қадар бор-йўғи 38 литр ёнилғи билан АҚШнинг икки океан қирғоқлари ўртасидаги минглаб километр масофани босиб ўтишдан иборат. Унинг 2010 йилда чоп этилган Urbee номли «укаси» 5 литр сиғимга эга мотор билан 321 километрлик йўл учун 3,8 литргина ёнилғи сарфлагани Urbee 2 ўз олдига қўйилган вазифани муваффақиятли адо этиши мумкинлигини исботлайди гўё.\nЯнги автомобил аввалгисидан фарқли равишда гибрид дивигател билан таъминланган. Шаҳарда у соатига 64 километр тезликда юриш мумкин бўлган электр мотор билан ҳаракатланса, катта трассаларда ундаги ички ёнув двигатели тезликни соатига 110 километргача чиқариши мумкин. Мазкур автомобилнинг 50дан зиёд эҳтиёт қисмларини чоп этиш учун 3D-притерга 2500 соат даркор.\nБирор буюмни ясаш қанчадан-қанча жараёнларни талаб этмайди дейсиз. Бунинг яхши томонлари мазкур юмуш ортидан кўплаб инсонларнинг қора қозони қайнашини айтсак, завод ва фабрикалардан чиқаётган чанг-тўзон, шовқин-сурон ва зарарли чиқиндилар табиатга, атроф-муҳитга зиён етказаётганига ҳам кўз юмиб бўлмайди. Бу борада тобора ривожланиб бораётган 3D-принтерлари туб бурилишлар ясаши эҳтимолдан йироқ эмас. Чунки бундай воситалар ҳали-замон ҳар қандай жисм ёки объектни қисқа фурсатлар ичида, сифатли тайёрлаб бериши мумкин.